text:
Рөстәм Хәмитов «Башҡортостандың 100 йыллығына – 100 яңы объект» проектын тормошҡа ашырырға тәҡдим итте Фото: Олег Яровиков
Рөстәм Хәмитов «Башҡортостандың 100 йыллығына – 100 яңы объект» проектын тормошҡа ашырырға тәҡдим итте
Рөстәм Хәмитов «Башҡортостандың 100 йыллығына – 100 яңы объект» проектын тормошҡа ашырырға тәҡдим итте Фото: Олег Яровиков
ӨФӨ, 2016 йыл, 5 август. /«Башинформ» мәғлүмәт агентлығы, Александр Смирнов/.
Республика Башлығы Рөстәм Хәмитов Башҡортостан ойошторолоуҙың 100 йыллығына арналған күләмле акция үткәреү башланғысы менән сығыш яһаны. Рәсәй Президенты Владимир Путин 2019 йылда ошо мөһим датаны билдәләү тураһындағы указға ҡул ҡуйҙы.
– Рәсәй Президенты Владимир Путиндың 2019 йылда Башҡортостан Республикаһы ойошторолоуҙың 100 йыллығын байрам итеү тураһындағы Указға ҡул ҡуйыуын республика ҡаҙаныштарына, халыҡтың хеҙмәтенә, эшебеҙгә, пландарыбыҙға һәм башланғыстарыбыҙға оло баһа тип ҡабул иттек, – тине Рөстәм Хәмитов. – Ошо мөһим дата уңайынан «Башҡортостандың 100 йыллығына – 100 яңы объект» тигән республика акцияһын тормошҡа ашырырға тәҡдим итәм. Улар мәғариф, һаулыҡ һаҡлау, мәҙәниәт, спорт учреждениелары, социаль, юл, инженер инфраструктураһы объекттары булырға тейеш. Йәғни өс йыл эсендә йәмғиәтебеҙҙә ҡала һәм ауылдарҙа тормошто яҡшыртырға һәләтле яңы ҙур объекттар төҙөү зарур.
Төбәк етәксеһе һүҙҙәренсә, бында республика халҡы тәҡдим итәсәк объекттар хаҡында һүҙ бара. Артабан уларға юбилей уңайынан төҙөлгән тигән статус бирелә.
– Һеҙҙең ярҙамығыҙ менән шундай объекттар тәҡдим итербеҙ һәм уларҙы төҙөй алырбыҙ, тип ышанам. Республиканың һәр ҡалаһында, районында яңы, матур, халыҡҡа кәрәкле биналар һәм ҡоролмалар барлыҡҡа киләсәк, – тине Башҡортостан Башлығы. – Хәҙер ошондай эшмәкәрлек планын әҙерләйәсәкбеҙ. Граждандарыбыҙ ярҙам итһә, программа быйыл уҡ старт аласаҡ.


c: text/html

text:
Башҡорт һәм япон ғалимдары Токиола Риза Фәхретдиновтың «Автобиография»һын баҫтырып сығарҙы
ӨФӨ, 2016 йыл, 31 март. /«Башинформ» мәғлүмәт агентлығы, Алик Шакиров/.
Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты хеҙмәткәрҙәре Марсиль Фархшатов һәм Рәмил Булгаков Киот университетының халыҡ-ара тел һәм донъяны тикшереү институтының ғилми хеҙмәткәре (Япония) Масуми Исогай Токиола Рәсәй Көнсығышының билдәле дини һәм йәмәғәт эшмәкәре Ризаитдин Фәхретдинов «Автобиография»һының факсимиль баҫмаһын сығарҙы.
Баҫма Токио университетының Ислам төбәк тикшеренеүҙәре үҙәгенән билдәле япон профессоры Хисао Комацу ярҙамында Үҙәк Евразия тикшеренеүҙәре серияһында тормошҡа ашырылған.
Ризаитдин Фәхретдиновтың 56 битлек «Автобиография»һы 1905 йылдың йәй һәм көҙ айҙарында Өфөлә яҙылған. Бөгөн ул Ҡазанда Татарстандың Милли архивында һаҡлана. Үҙенсәлекле хеҙмәт XIX быуаттың икенсе яртыһында — ХХ быуат башындағы Урал-Волга буйы төбәге мосолмандарының эске донъяһын асырға мөмкинлек биргән һирәк сығанаҡ булып тора.
Баҫма Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты ғалимдарының Токио һәм Киот университеттарынан япон коллегалары менән халыҡ-ара хеҙмәттәшлектең тәүге уңышлы тәжрибәһе булды.

robotstxt: allowed

filter: keep


text:
ТӨРКСОЙ генераль секретары Дюсен Касеинов Башҡортостанға килде
Башҡортостанға эш сәфәре менән Төрки мәҙәниәтте һәм сәнғәтте үҫтереү буйынса халыҡ-ара ойошманың (ТӨРКСОЙ) генераль секретары Дюсен Касеинов килде. Уның сәфәренең маҡсаты — Башҡортостан Республикаһы менән ТӨРКСОЙ араһында үҙ-ара хеҙмәттәшлек мәсьәләләрен тикшереү.
БР Мәҙәниәт һәм милли сәйәсәт министрлығынан хәбәр итеүҙәренсә, Өфөлә Дюсен Касеинов Башҡортостан баш ҡалаһының мәҙәни иҫтәлекле урындары менән танышырға планлаштыра. Атап әйткәндә, юғары ҡунаҡты Рәсәй Фәндәр академияһы Өфө ғилми үҙәгенең Этнологик тикшеренеүҙәр үҙәгендә, Башҡортостан Республикаһы Парламентының Тарих музейында, Башҡорт дәүләт опера һәм балет театрында, Урта махсус музыка колледжында көтәләр. Бынан тыш, ТӨРКСОЙ етәксеһе Мәжит Ғафури исемендәге Башҡорт дәүләт академия драма театрына «Нәркәс» спектакленә барырға, шулай уҡ "Башинформ" агентлығында журналистар менән осрашырға ниәтләй.
Әйтергә кәрәк, Башҡортостан менән ТӨРКСОЙ халыҡ-ара ойошмаһы күп йылдар инде хеҙмәттәшлек итә. ТӨРКСОЙ ярҙамында беҙҙә «Туғанлык», «Урал моңо» халыҡ-ара фестивалдәре үткәрелә. Башҡортостан ТӨРКСОЙ үткәргән төрки телле илдәр шағирҙарының халыҡ-ара осрашыуҙарында, рәссамдарҙың ижади лабораторияларында, традицион Опера көндәрендә һәм башҡа сараларҙа әүҙем ҡатнашыуын дауам итә.


text:
Өфө аэропортының яңы халыҡ-ара терминалын 2014 йыл аҙағында асырға планлаштыраларФото: Олег Яровиков
Өфө аэропортының яңы халыҡ-ара терминалын 2014 йыл аҙағында асырға планлаштыралар
Өфө аэропортының яңы халыҡ-ара терминалын 2014 йыл аҙағында асырға планлаштыраларФото: Олег Яровиков
ӨФӨ, 2014 йыл, 24 октябрь. /«Башинформ» мәғлүмәт агентлығы, Розалия Вәлиева/.
«Өфө» халыҡ-ара аэропортында яңы терминалдың төҙөлөшө план буйынса бара – оптимистик прогноздарға ярашлы, уны 2014 йылдың аҙағында асасаҡтар. Бының хаҡта журналистарға Өфө аэропорты генераль директоры Александр Андреев хәбәр итте.
Яңы халыҡ-ара терминалының пассажирҙарҙы үткәреү һәләте сәғәтенә 800, йылына 1,3 миллион кеше буласаҡ.
— Үткәреү пункты ҡорамалдарын, рөхсәт документтарын рәсмиләштереүҙә ҡатмарлы хәлдәр килеп тыуған хәлдә бер аҙ тотҡарлыҡтар булыуы ихтимал, — тип билдәләне Александр Андреев. — Был осраҡта яңы терминалды 2015 йылдың ғинуар-февралендә асасаҡтар.
— Был этапта үҙләштереләсәк дөйөм федераль саралар күләме 2,7 миллиард һумдан арта, — тине Александр Андреев, аэропортта башҡарылған эштәр һауа караптарын сифатлы хеҙмәтләндерергә һәм алдағы саммиттарға тулы әҙерлекте тәьмин итергә мөмкинлек бирәсәк, тип өҫтәп.
Яңы терминал өсөн аэропортҡа технологик ҡорамалдар килтерелгән, шул иҫәптән багаж эшкәртеү, пассажирҙарға визуаль рәүештә мәғлүмәт еткереү системалары, төрлө һауа караптары төрҙәрен хеҙмәтләндерә алған өс телескоп баҫҡыс монтажланған. Халыҡ-ара линиялар терминалының дөйөм майҙаны 16 мең квадрат метрҙан ашыу тәшкил итәсәк. Бинала ике ҡат буласаҡ. Беренсеһендә багажды теркәйәсәктәр, тапшырасаҡтар, сортлаясаҡтар, килгән пассажирҙарҙы хеҙмәтләндерәсәктәр – паспорт һәм таможня контролен үткәрәсәктәр. Икенсе ҡатта таможня контроленең йәшел һәм ҡыҙыл коридоры, паспорт контроле, дөйөм именлек зонаһы һәм халыҡ-ара осош рейстарын көтөү залы буласаҡ.
Өфө аэропортын үҫтереү перспективаһында – яһалма осоу-ултырыу һыҙаты курсоглиссад комплексын булдырыу, ул самолеттарҙы теләһә ҡайһы һауа торошо шарттарында ҡабул итә һәм оҙата аласаҡ.
Саммиттарҙы уҙғарғандан һуң аэродромды реконструкциялауҙың икенсе этабы башланасаҡ.


text:
Григорий Рапота инновацион фекерләүҙе үҫтерергә саҡырҙыФото: Олег Яровиков
Григорий Рапота инновацион фекерләүҙе үҫтерергә саҡырҙы
Григорий Рапота инновацион фекерләүҙе үҫтерергә саҡырҙыФото: Олег Яровиков
Рәсәй Президентының Волга буйы федераль округындағы Тулы хоҡуҡлы вәкиле Григорий Рапота уҡытыусыларҙы үҙ тәрбиәләнеүселәрендә инновацион фекерләүҙе үҫтерергә саҡырҙы.
— Инновацион үҫеш юлы ғына илебеҙ өсөн перспективалы буласағы хәҙер һәр кемгә мәғлүм, — тине ул Өфөнөң 3-сө гимназияһында мәғариф хеҙмәткәрҙәре менән осрашыу ваҡытында. – Ләкин инновациялар юғары технологиялы производстволарҙы һәм фәнде инвестициялауҙы ғына аңлатмай. Халҡыбыҙҙа, бөгөн Япониялағы кеүек, инновацион фекерләү тибын тәрбиәләргә кәрәк.
Йәш быуында инновацион фекерләү тибын тәрбиәләүҙе, Григорий Рапота фекеренсә, вузда түгел, ә мәктәп эскәмйәһенән үк башларға кәрәк.
— Бөгөн, әйткәндәй, күптәр был зарурлыҡты аңлай, — тине Григорий Рапота. – Уны нисек тормошҡа ашырыу мәсьәләһе – икенсе эш. Шуныһы асыҡ – уҡыусыларҙа инновация тураһында фекерләүҙе улар иҡтисад, үҙ төбәгенең һәм тотош Рәсәйҙең үҫеш перспективалары тураһында уйлана башлаған ғына саҡта уҡ тәрбиәләй башларға кәрәк. Шул осраҡта ғына был быуын киләсәктә үҙ иленең тулы үҫешен тәьмин итә аласаҡ.


text:
Константин Толкачев Әбйәлил районында булды
БР Дәүләт Йыйылышы – Ҡоролтай Рәйесе Константин Толкачев Урал аръяғы буйлап эш сәфәре сиктәрендә 3 февралдә Әбйәлил районына барып ҡайтты.
Парламент спикеры Әбйәлил районы йәмәғәтселегенә республика етәкселегенең өҫтөнлөклө йүнәлештәре тураһында һөйләне, улар иҫәбендә дәүләт ҡоролошо, иҡтисад һәм финанстар, экология һәм тәбиғәттән файҙаланыу, социаль тәьминәт, мәғариф, һаулыҡ һаҡлау, мәҙәниәт һәм йәштәр сәйәсәте өлкәһендәге закондарҙы камиллаштырыу.
Константин Толкачев БР Президенты Рөстәм Хәмитовтың 2011 йылды республикала Милләт-ара татыулыҡты нығытыу йылы тип иғлан итеү тураһындағы ҡарарына айырыуса ҙур иғтибар бирҙе. Уның әйтеүенсә, «Башҡортостан Рәсәйҙең күп милләт һәм халыҡтар вәкилдәре үҙ-ара татыу һәм килешеп йәшәү тәжрибәһе туплаған уникаль субъекты булып тора».
Парламент спикеры шулай уҡ Әбйәлил районының социаль-иҡтисади күрһәткестәрен ыңғай баһаланы.
Бынан тыш, Константин Толкачев 2011-2015 йылдарға Урал аръяғын иҡтисади үҫтереү комплекслы программаһы хаҡында һөйләне. Программа проекты менән районды олимпия резервы әҙерләү өсөн спорт-сәләмәтләндереү комплекстары системаһына индереү һәм автомобиль юлдары селтәрен реконструкциялау ҡарала.
Республика парламенты рәйесе менән осрашыуҙа Әбйәлил районы хакимиәте башлығы вазифаһын башҡарыусы Әврәр Сафин, район депутаттары, ауыл биләмәләре башлыҡтары, предприятиелар һәм ойошмалар етәкселәре, уҡыу йорттары директорҙары, йәмәғәтселек вәкилдәре ҡатнашты.


text:
Өфөлә миллионлы ҡалаларҙың йәштәр саммиты үтәсәк
Миллионлы ҡалаларҙың йәштәр саммиты Өфөлә 2012 йылдың 29-30 декабрендә үтә, тип хәбәр иттеләр Өфө хакимиәтенең матбуғат хеҙмәтенән.
Бындай ҡалаларҙың ыңғай тәжрибәһен таратыу, йәштәр сәйәсәтен тормошҡа ашырыу өлкәһендә Рәсәй Федерацияһы ҡалалары араһында профессиональ һәм мәғлүмәти хеҙмәттәшлекте нығытыу форумдың төп маҡсаты булып тора.
Саммитта ҡатнашыуға йәштәр сәйәсәте учреждениелары, балалар һәм йәштәр йәмәғәт ойошмалары етәкселәре, шулай уҡ юғары уҡыу йорттары студенттары саҡырыла.
Сара сиктәрендә төрлө йүнәлештәр буйынса секциялар ойоштороласаҡ, улар баш ҡаланың юғары уҡыу йорттарында үтәсәк. Йәштәр саммиты йомғаҡтары буйынса миллионлы ҡалаларҙың йәштәр сәйәсәте учреждениелары Советын булдырыу, резолюция ҡабул итеү һәм мәҡәләләр йыйынтығын баҫтырып сығарыу планлаштырыла.


text:
Өфөлә Ырымбур драма театрының юбилей гастролдәре «Ричард III» спектакле менән башлана
ӨФӨ, 2016 йыл, 14 март. /«Башинформ» мәғлүмәт агентлығы, Гөлфиә Акулова/.
11 апрелдән 16-на тиклем Мәжит Ғафури исемендәге Башҡорт дәүләт академия драма театры сәхнәһендә М.Горький исемендәге Ырымбур өлкә дәүләт драма театрының гастролдәре уҙа. Һуңғы тапҡыр ырымбурҙар Өфөгә 2011 йылда килгәйне.
Быйылғы гастролдәр театрға 160 йыл тулыуға арнала. Театр афишаһында һуңғы йылдарҙағы иң яҡшы премьералар — Рәсәйҙең халыҡ артисы, Рәсәйҙең Дәүләт премияһы лауреаты Рифҡәт Исрафиловтың спектаклдәре бар.
Алты көн дауамында барасаҡ гастролдәр Шекспирҙың трагедияһы буйынса «Ричард III» спектакле менән асыла. Театрҙа хәбәр итеүҙәренсә, был спектакль инде биш йыл сәхнәлә йәшәй һәм тамашасыларҙың һөйөүен яулаған. «Ричард»ҡа Сочиҙа «Театр Олимпы» фестивале тамашасылары ла алҡышлаған. Бынан тыш, Ричард роле Башҡорт драма театрының әлеге етәксеһе Олег Хановтың Ырымбур сәхнәһендәге һуңғы актерлыҡ эше була.
Шулай уҡ Өфө тамашасылары «Грибной царь» спектаклен, «Свадьба в Малиновке» комедияһын, Василий Шукшиндың хикәйәләре буйынса «Милые люди» спектаклен ҡарай ала. Рэй һәм Майкл Куниҙың пьесаһы буйынса «Братишки» комедияһының премьераһы була.


text:
Киҙеүҙең яңы тулҡыны ҡасан башланасағы билдәле булды Фото: Олег Яровиков
Киҙеүҙең яңы тулҡыны ҡасан башланасағы билдәле булды
Киҙеүҙең яңы тулҡыны ҡасан башланасағы билдәле булды Фото: Олег Яровиков
ӨФӨ, 2016 йыл, 28 сентябрь. /«Башинформ» мәғлүмәт агентлығы, Эльмира Сабирова/.
2017 йылдың ғинуар айында киҙеүҙең эпидемик күтәрелеше башланыуы ихтимал, тип хәбәр итте Роспотребнадзор етәксеһе, Рәсәйҙең баш дәүләт санитар табибы Анна Попова матбуғат конференцияһында.
«AH3N2 киҙеүенең штаммы үҙгәреүе беҙҙе борсоуға һала. Былтыр ул 2013 йылғы «Швейцария» булһа, быйыл иһә «Гонконг» варианты. Сир ауыр үтә, һәм быйыл уның Рәсәйгә килеүе күҙаллана», — тип аңлатма бирҙе Анна Попова.
Уның әйтеүенсә, ул айырыуса кескәй балалар, иммунитеты ҡаҡшаған кешеләр һәм ололар өсөн хәүефле.
Башҡортостан буйынса Роспотребнадзор идаралығында хәбәр итеүҙәренсә, республикала киҙеүҙе иҫкәртеү буйынса халыҡты иммунизациялау әүҙем бара. Ведомство мәғлүмәттәренә ярашлы, 715 меңдән ашыу кешегә прививка яһалған, уларҙың өс меңдән ашыуы — предприятиелар аҡсаһы иҫәбенә. Уҙған йылдың ошо уҡ осоронда федераль ҡаҙна иҫәбенә 64,5 мең кеше прививка яһатҡан.
Төбәктә өлкәндәрҙе иммунизациялау өсөн «Совигрипп» һәм «Гриппол», балалар өсөн «Совигрипп», «Гриппол плюс» вакциналары бар. Улар илебеҙҙә етештерелә.
Республика буйынса Роспотребнадзор идаралығында хәбәр итеүҙәренсә, прививка яһатҡан кешеләр бөтөнләй ауырымай йә иһә сирҙе еңел кисерә.
Әлеге ваҡытта Башҡортостанда киҫкен респиратор вирус инфекцияһы сирҙәре менән ауырыу осраҡтары күҙәтелә. Әммә ауырыу кимәле эпидемик сиктән түбән.


text:
Баш ҡалала «Театрҙар төнө» үтәсәк
Баш ҡаланың мәҙәниәт хеҙмәткәрҙәре яңы акция әҙерләй: 12 сентябрҙә Өфөлә «Театрҙар төнө» үтә. 18.00 сәғәттән һуң баш ҡала халҡы һәм ҡунаҡтары үҙҙәре теләгән театрға һәм мәҙәниәт һарайына бара аласаҡ. Ҡаланың үҙәк майҙандарында үҙешмәкәр коллективтарҙың сығыш яһауы көтөлә. Дөйөм алғанда 20-гә яҡын майҙансыҡ эшләйәсәк, махсус автобустар ҙа йөрөйәсәк.
БР Мәҙәниәт министрлығынан хәбәр итеүҙәренсә, «Театрҙар төнө»н үткәреүгә ведомство 100 мең һум күләмендә Президент грантын алған. Был сара «Музейҙар төнө», «Кино төнө», «Китапханалар төнө» кеүек акцияларҙың дауамы булып тора.


text:
Әсәлек һәм балалыҡ менән бәйле пособиелар ҡайтанан иҫәпләнә
Әсәлек һәм балалыҡ менән бәйле пособиелар ҡайтанан иҫәпләнәсәк. Был турала "Башинформ" агентлығына РФ Социаль страховкалау фондының БР буйынса төбәк бүлексәһе дәүләт идаралығы идарасыһы Марат Латипов хәбәр итте. Был 2009 йылдың 1 ғинуарынан балалар пособиеһы күләме артыу менән бәйләнгән.
Хәҙер мотлаҡ социаль страховкалау средстволары иҫәбенә предприятиеларҙа страховкаланған граждандарға бала йәш ярымға еткәнгә тиклем ай һайын түләнә торған пособие эш урынынан бала тәрбиәләү буйынса отпускыға сыҡҡан айға тиклемге һуңғы 12 календарь айҙағы уртаса эш хаҡының 40 проценты күләмендә түләнә. Бында беренсе балаға пособиеның минималь күләме, район коэффициентын иҫәпкә алып, 2154,07 һум тәшкил итә, икенсе һәм унан һуңғы балаларҙы тәрбиәләү буйынса — 4308,13 һум. Шул уҡ ваҡытта айлыҡ пособиеның максималь күләме календарь ай өсөн 8616,25 һумдан ашмаҫҡа тейеш.
Бала тыуғанда бер тапҡыр түләнә торған пособие хәҙер 11488,34 һум тәшкил итә, ә ауырға ҡалыуҙың иртә срогында медицина учреждениеһында иҫәпкә торған эшләүсе ҡатындарға пособие — 430,81 һум. Тәғәйенләнгән пособиеларҙы ҡайтанан иҫәпләүҙе эш биреүсе атҡара.
Шулай уҡ эшләмәүсе граждандар өсөн, атап әйткәндә, балаһын ҡараған һәм мотлаҡ социаль страховкалауҙа тормаған эшләмәүсе әсәләргә һәм ойошма ябылыу сәбәпле эштән сығарылған ҡатын-ҡыҙҙарға пособиелар ҙа индексацияланды. Хәҙер улар өсөн бала тыуғанда бер тапҡыр түләнә торған пособие, район коэффициентын иҫәпкә алып, 11488, 34 һум тәшкил итә, бала йәш ярымға еткәнгә тиклем айлыҡ пособие беренсе балаға — 2154,07 һум, икенсе һәм унан һуңғы балаларға 4308,13 һум тәшкил итә.
Ә бына ойошма бөтөрөлөү һәм шәхси эшҡыуарҙар сифатында эшмәкәрлекте туҡтатыу кеүек сәбәптәр менән бәйле эштән сығарылған ҡатын-ҡыҙҙарға ауырға ҡалыу һәм бала табыу буйынса түләнгән пособие хәҙер 430,81 һум тәшкил итә. Тәғәйенләнгән пособиеларҙы халыҡты социаль яҡлау органдары ҡайтанан иҫәпләйәсәк.


text:
Хеҙмәт һәм халыҡты социаль яҡлау министрлығы февраль һәм март айҙарында байрам көндәрен билдәләне Фото: Ксения Калинина
Хеҙмәт һәм халыҡты социаль яҡлау министрлығы февраль һәм март айҙарында байрам көндәрен билдәләне
Хеҙмәт һәм халыҡты социаль яҡлау министрлығы февраль һәм март айҙарында байрам көндәрен билдәләне Фото: Ксения Калинина
ӨФӨ, 2016 йыл, 3 февраль. /«Башинформ» мәғлүмәт агентлығы, Эльмира Сабирова/.
Февраль һәм март айҙарында Башҡортостан халҡын ете байрам көндәре көтә. 23 февралдә рәсәйҙәр өс, 8 мартта иһә 4 көн ял итәсәк, тип хәбәр иттеләр Башҡортостан Хеҙмәт һәм халыҡты социаль яҡлау министрлығының матбуғат хеҙмәтендә.
Ял һәм байрам көндәрен һөҙөмтәле файҙаланыу маҡсатында ялдар йәкшәмбе, 3 ғинуарҙан – дүшәмбе, 7 мартҡа, шәмбе, 20 февралдән дүшәмбе 22 февралгә күсерелде.
Шулай итеп, быйыл байрамдарға бәйле 21,22,23 февраль, 5,6,7,8 март республикала ял көндәре булып тора.
20 февралдәге эш оҙайлылығы 1 сәғәткә ҡыҫҡара.


text:
Нисек талпан энцефалиты менән сирләмәҫкә — Башҡортостан Һаулыҡ һаҡлау министрлығы
ӨФӨ, 2016 йыл, 22 апрель. /«Башинформ» мәғлүмәт агентлығы, Гөлфиә Акулова/.
Иртә яҙҙан Башҡортостанда талпандар әүҙемләшә башлай. Республика буйынса Роспотребнадзор идаралығы хәбәр итеүенсә, ағымдағы йыл йомғаҡтары буйынса, 302 кеше талпандан зыян күреп, медицина ойошмаларына мөрәжәғәт иткән, улар араһында 77 бала бар.
Башҡортостан Һаулыҡ һаҡлау министрлығы халыҡты уяу булырға саҡыра һәм талпандарҙың хәүефле инфекция йөрөтөүсе булыуын иҫкә төшөрә. Был сир үҙәк нервы системаһын ҡаҡшата. Уның эҙемтәләре төрлөсә — тулыһынса һауығыуҙан алып инвалидлыҡҡа һәм үлемгә килтереүе ихтимал.
Ҡуҙғытыусы вирус зарарлы талпан ҡанды һурған саҡта кешегә йоға. Йорт хайуандары, ҡоштар йәки кешеләр аша ла был сирҙе (кейем-һалым, сәскә, ағас ботаҡтары һ.б. менән) эләктерергә мөмкин. Ҡайнатылмаған кәзә йәки һыйыр һөтөндә лә вирустың булыуы ихтимал. Шуға күрә ошо ауырыу таралған урындарҙа тик ҡайнатылған һөттө ҡулланырға кәрәк. Башҡортостанда административ биләмәләрҙең 42-һендә хәүеф ҙур.
Зарарланыуҙың өсөнсө юлы — бөжәкте һытыу йәки тәндең тешләнгән ерен тырнау.
Талпан ҡаҙалған осраҡта мотлаҡ дауалау учреждениеларына мөрәжәғәт итеү зарур. Бөжәк тешләгәндән һуң өс көндән дә ҡалмай ауырыуға энцефалитҡа ҡаршы иммуноглобулин ҡаҙарға кәрәк.


text:
Башҡортостандағы һайлау участкаларында веб-камералар ҡуйыу 15 февралгә тиклем тамамланасаҡ
Башҡортостандың һайлау участкаларында президент һайлауҙарын видеотрансляциялау өсөн программа-аппарат комплекстары 15 февралгә тиклем ҡуйылып бөтәсәк, ә 25 февралдән бөтә система эшкә әҙер булырға тейеш. Был турала «Башинформ» агентлығына бөгөн БР элемтә һәм киң коммуникациялар министры Борис Мелкоедов хәбәр итте.
— Әлеге ваҡытта республикаға 3000 веб-камера ҡайтарылды. Был кәрәк булғандың яртыһынан әҙерәк: Башҡортостанда ошондай икешәр камера ҡуйылырға тейешле 3500-ҙән ашыу һайлау участкаһы бар, — тип билдәләне Борис Мелкоедов. — Ҡалған комплекттар яҡын арала килтерелергә тейеш. Был осорҙа республиканың иң төпкөл райондарын элемтә менән тәьмин итеү бурысы тора.
Камералар һайлау ваҡытындағы, шулай уҡ тауыштарҙы иҫәпләү барышындағы хәлдәрҙе реаль ваҡыт режимында күрһәтәсәк.
Министрҙың әйтеүенсә, ҡорамалдарҙы ҡуйыу менән «Ростелеком»дың техник белгестәре шөғөлләнә (Башҡортостанда был компанияның вәкиле - урындағы «Башинформсвязь» йәмғиәте). Элемтә һәм киң коммуникациялар министрлығының роле башлыса идара итеүгә генә ҡайтып ҡала: министрлыҡ власть органдарының һәм муниципалитеттарҙың һайлауҙарҙы үткәреү һәм яҡтыртыуҙағы эшмәкәрлеген көйләй.


text:
Башҡортостанда ипотека кредиттары суммаһының ике тапҡырға артыуы теркәлгән
Башҡортостанда ипотека кредитлауы сегментында ике тапҡыр үҫеш теркәлгән. 2012 йылдың ғинуарынан мартҡа тиклем республика халҡына 4,2 млрд һум суммаһына 4497 ипотека кредиты бирелгән: 2011 йылдағы ошо уҡ осор менән сағыштырғанда 2,1 һәм 2,2 тапҡырға үҫеш теркәлде, тип беренсе квартал йомғаҡтарын әйтеп ишеттерҙеләр БР Милли банкында.
Халыҡҡа бирелгән дөйөм торлаҡ кредиттарының иҫәбе 5329 берәмекте тәшкил итә, уларҙың дөйөм күләме 4,5 млрд һумға тиң, был да уҙған йылдағы күрһәткестәрҙән 1,6 һәм 1,8 тапҡырға күберәк.
— 2012 йылдың 1 апреленә ҡарата Рәсәй Федерацияһының кредит ойошмалары менән Башҡортостан Республикаһының физик шәхестәренә бирелгән торлаҡ кредиттары буйынса бурыс – 36,9 млрд, шул иҫәптән ипотека торлаҡ кредиттары буйынса 29,8 млрд һумды тәшкил иткән, — тип өҫтәнеләр Милли банктың матбуғат хеҙмәтендә.


text:
Республика инвалидтары өсөн Ағиҙел, Кама һәм Волга йылғалары буйлап круиз ойоштороласаҡ
18 майҙа 18.00 сәғәттә Дуҫлыҡ монументы янындағы пристандән «Башҡортостан» теплоходы ете көнлөк круизға сыға. Башҡортостандың төрлө ҡала һәм райондарынан 100-ҙән ашыу инвалид өсөн Ағиҙел, Кама һәм Волга йылғалары буйлап ҡыҙыҡлы сәйәхәт ойоштороласаҡ. Улар Ульяновск, Ҡазан ҡалаларының иҫтәлекле урындары менән танышасаҡ, урындағы инвалидтар ойошмалары вәкилдәре менән осрашасаҡ, шағирҙар, яҙыусылар менән аралашасаҡ. Сәйәхәт ҡылыусылар өсөн спорт һәм күңел асыу программаһы ла ҡаралған.
Круизды, хәйриә сараһы булараҡ, Рәсәй инвалидтар спорт союзының финанс ярҙамы менән Бөтә Рәсәй инвалидтар йәмғиәтенең Башҡортостан төбәк бүлексәһе ойоштора.


text:
Йәш журналистарҙың VI республика фестивале
Алтынсы тапҡырына Өфөлә йәш журналистарҙың республика фестивале үткәрелә. Быйыл ул Рәсәйҙә иғлан ителгән Йәштәр йылы, ә беҙҙең республикала Йәштәрҙең башлағыстарын яҡлау һәм үҫтереү йылы билдәһе аҫтында үтә. Унда республиканың 35 йәшкә тиклемге киң мәғлүмәт саралары вәкилдәре ҡатнаша. Фестивалгә бөтәһе 50 йәш журналист килде.
Сараны ойоштороусылар — БР Йәштәр сәйәсәте, спорт һәм туризм министрлығы яҡлауында БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ һәм Башҡортостан Журналистар союзы.
Йәш журналистар фестивале бөгөн күренекле дәүләт һәм йәмәғәт эшмәкәре, талантлы башҡорт публицисы һәм яҙыусыһы Шәһит Хоҙайбирҙиндың һәйкәленә сәскәләр һалыуҙан башланды. Тәбрикләү һүҙе менән Башҡортостан Журналистар союзы рәйесе Фәрит Әхмәҙиев сығыш яһаны.
Фестиваль программаһы бик тығыҙ. "Уҡыусы ниндәй гәзитте өҫтөн күрә?" темаһына дискуссия клубы, БР Милли банкы вәкиле ҡатнашлығында "Финанстар һәм матбуғат" түңәрәк өҫтәле эше ойоштороласаҡ, мастер-кластар үтәсәк. Рус, башҡорт һәм татар баҫмалары журналистары айырым тел һәм стилистик проблемаларҙы, һуңынан бөтәһе бергә гәзит һәм журналдарҙың дизайн мәсьәләләрен тикшерәсәк. "Китап" нәшриәте китап продукцияһы күргәҙмәһен ойошторҙо.
18 сентябрҙә "Таң" ял базаһында БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ һәм БР Йәштәр сәйәсәте, спорт һәм туризм министрлығы вәкилдәре менән осрашыу үткәрелә. Ошонда уҡ йәштәр тормошон әүҙем яҡтыртыусы журналистарҙы бүләкләү тантанаһы үтәсәк.
Әлеге ваҡытта Башҡортостан Журналистар союзында меңдән ашыу ағза иҫәпләнә. Был Рәсәйҙә иң ҙур ижади союздарҙың береһе. БР Журналистар союзы ағзаларының дүрттән бер өлөшө — 35 йәшкә тиклемге кешеләр.


text:
Рөстәм Хәмитовтың Башҡортостанға етәкселеге балалар баҡсаһынан башланды
Ҡоролтай ултырышында раҫланғанға тиклем үк ул баҡсаларҙа эшләгән тәрбиәселәргә һәм уларҙың ярҙамсыларына 500-1000 һум аҡса өҫтәне.
Шаршамбы көн Рөстәм Хәмитов Өфө эске эштәр идаралығының һыбай милицияһы һәм кинологтарының сығышын ҡараны, милиция хеҙмәткәрҙәре өсөн госпиталдә яңы корпус-диагностика, йәғни дауанан һуң тормошҡа яйланыу бүлегенә нигеҙ ташы һалды.
Рөстәм Хәмитовтың тағы бер фарманы ошо көндәрҙә донъя күрҙе. Ул дауахананан сыҡҡан кешеләрҙең артабан шифахана-курорттарҙа сәләмәтлектәрен нығытыуға ҡағыла. Бының өсөн быйыл республика ҡаҙнаһынан 73 миллион 600 мең һум бүленәсәк. Документ эшләүсе кешеләргә ҡағыла. Аҡсаны дәүләт аппаратын тотоу өсөн сығымдарҙы кәметеү иҫәбенә аласаҡтар.


text:
«Быуын» республика конкурсының Гран-приһына Бәләбәйҙән Петровтар ғаиләһе лайыҡ булдыФото: автор фотоһы
«Быуын» республика конкурсының Гран-приһына Бәләбәйҙән Петровтар ғаиләһе лайыҡ булды
«Быуын» республика конкурсының Гран-приһына Бәләбәйҙән Петровтар ғаиләһе лайыҡ булдыФото: автор фотоһы
ӨФӨ, 2015 йыл, 9 декабрь. /«Башинформ» мәғлүмәт агентлығы, Гөлфиә Акулова/.
9 декабрҙә Өфөлә, М. Ғафури исемендәге Башҡорт дәүләт драма театрында, һаулыҡ мөмкинлектәре сикләнгән балалар һәм үҫмерҙәр тәрбиәләгән ғаиләләр араһында «Быуын» II республика фестивале уҙҙы. Сараны ойоштороусы булып «Әсә йөрәге» төбәк йәмәғәт ойошмаһы сығыш яһаны.
Конкурста Өфө, Бәләбәй ҡалаларынан, Илеш, Миәкә, Нуриман һәм Әлшәй райондарынан алты ғаилә ҡатнашты. Һәр командала — бер юлы өс быуын вәкиле. Театр фойеһында шәжәрәләр күргәҙмәһе ойошторолдо, ҡатнашыусылар традициялар, йәшәү рәүеше хаҡында һөйләне, жюри ағзаларын ғаилә һәм милли ризыҡ менән һыйланы. Балалар, уларҙың ата-әсәләре, олатай-өләсәйҙәр үҙҙәренең ижади һәм артислыҡ һәләттәрен күрһәтте. Башҡорт, рус, татар, сыуаш, үзбәк халҡының тарихы, мәҙәниәте һәм милли традициялары менән таныштырҙы.
«Илемпи» исемле иң ҙур команда Бәләбәйҙән Петровтар ғаиләһе булды. Команда башлығы, өләсәй Нина Петрова — атҡаҙанған уҡытыусы һәм Бәләбәй районында үҙешмәкәрлектә әүҙем ҡатнашыусы: «Илем» сыуаш фольклор ансамблендә сығыш яһай. Улы Алексейҙың ғаиләһендә игеҙәк Даша һәм Глеб үҫә, ҡыҙҙары Даун синдромлы булып тыуған. Килене Зөлфиәнең апаһы туғандарына конкурста ярҙам итергә килгән. «Бөгөн «үҙенсәлекле» балалар тәрбиәләгән ғаиләләр өсөн күркәм байрам булды, бигерәк тә Дашаның тәьҫораттары бик күп. Әлегә ул насар һөйләшә, әммә матур бейей», — тине ҡатнашыусылар. Петровтар ғаиләһе бәйгелә беренсе урын алды.
Конкурста ҡатнашыусыларҙың барыһына ла дипломдар һәм ҡиммәтле бүләктәр тапшырылды.


text:
Лила Дoунс
Анна Лила Дoунс Санчеc (исп. Ana Lila Downs Sánchez[1]; 9 сентябрь, 1968) — Мексика актрисаһы, йырсы, комик, йырҙар авторы, барабансы.
Биографияһы[үҙгәртергә | вики-тексты үҙгәртергә]
Лила Даунс 1968 йылдың 9 сентябрь, Мексиканың Oaxaкa штаты Эройка-Сьюдад-де-Тлахьяко ҡалаһындағы Анита Санчес һәм Ален Дoунс ғаиләһендә тыуа. Лиланың атаһы—латин-америкалы, ә әсәһе итальян-инглиз сығышлы[2]. Уға 8 йәш булғанда, уның атаһы менән әсәһе айырылыша.
Үҙенең төркөмө «La Misteriosa» менән берлектә ул «En París, Live a FIP» дебютлы альбомын төҙөй. Альбом 2010 йылдың сентябрь айында Мексикала сыға. 2011 йылда Даунса Sony Music студияһы менән килешеү төҙөй, шуның нигеҙендә ул «Pecados y Milagros» мультфильмына, сериалына үҙ йырҙарын индерә. 2012 йылда Лила «Maricahi Gringo» фильмында төп ролдәрҙе уйнай.


text:
2012 йылда Рәсәйҙә урман тәрбиәләү эштәре буйынса маҡсатлы программа булдырыласаҡ
Башҡортостан делегацияһы бөгөн Ҡазанда асылған урман тәрбиәләү эштәре буйынса бөтә Рәсәй кәңәшмәһендә ҡатнаша, уны ойоштороусы булып Федераль урман хужалығы агентлығы сығыш яһай. Делегация составында республиканың урман хужалығы министры Рәжәп Нәбиуллин да бар.
Ултырыштың төп темаһы – урман тәрбиәләү эштәренең һөҙөмтәлелеге мәсьәләһе, урман тәрбиәләү эштәрен заманса техник саралар нигеҙендә үҫтереүҙең перспективалы йүнәлештәре, шулай уҡ тармаҡта барған төп процестар, Рәсәй урман хужалығын үҫтереү мөмкинлектәре.
«Greenpress» мәғлүмәт агентлығы сайтында хәбәр ителеүенсә, «Урман хужалығын үҫтереү» дәүләт программаһы сиктәрендә 2012 йылда урман тәрбиәләү эштәре буйынса ун йыллыҡ ведомство маҡсатлы программаһын әҙерләү һәм ҡабул итеү бөгөнгө көндә илдә урман тәрбиәләү эштәрен үҫтереү өлкәһендә төп стратегик бурыс булып тора. Рәсәй урман ресурстарының торошо тураһында тулы мәғлүмәт алыу уның һөҙөмтәһе булырға тейеш, был урманды һаҡсыл файҙаланыуға килтерәсәк.


text:
Рәсәй янғын һағы көнө менән!
30 апрелдә илдә Янғын һағы көнө билдәләнә. Ошо айҡанлы Башҡортостан Президенты Мортаза Рәхимов Рәсәй Ғәҙәттән тыш хәлдәр министрлығының Башҡортостан Республикаһы буйынса Баш идаралығының Янғынға ҡаршы дәүләт хеҙмәте һәм Башҡортостан Республикаһы Хөкүмәте ҡарамағындағы Ғәҙәттән тыш хәлдәр буйынса идаралыҡ хеҙмәткәрҙәрен һәм ветерандарын ҡотланы.
«Янғын һүндереүсе һөнәре хаҡлы рәүештә яҡшы белем һәм тәжрибә, батырлыҡ һәм ҡыйыулыҡ талап иткән донъялағы иң хәүефле һөнәрҙәрҙең береһе тип иҫәпләнә. Һәр осорҙа кешеләр утҡа ҡаршы көрәшеүселәрҙең фиҙакәр хеҙмәтен юғары баһаланы һәм ихтирам итте. Беҙҙең көндәрҙә лә ут афәте бик йыш осраусы һәм эҙемтәләре буйынса иң хәүефле фажиғәләрҙең береһе булып ҡала.
Бөгөн Рәсәй Ғәҙәттән тыш хәлдәр министрлығының Янғынға ҡаршы дәүләт хеҙмәте подразделениеларына янғын хәүефһеҙлеген тәьмин итеү, кешеләрҙең ғүмерен, милкен һаҡлап ҡалыу буйынса яуаплы бурыстар йөкмәтелә. Республика янғын һүндереүселәре даими хәрби әҙерлектә тора, үҙҙәренең хеҙмәт бурысын намыҫлы үтәй һәм эштәре менән хаҡлы рәүештә ғорурлана ала. Подразделениеларҙың ҡыйыу эш итеүе һөҙөмтәһендә былтыр ғына янғындарҙа 3656 кеше, 1,8 миллиард һумдан ашыулыҡ матди байлыҡ ҡотҡарылған.
Утҡа ҡаршы көрәштә кешеләрҙе ҡотҡарыу хаҡына үҙҙәренең ғүмерен ҡорбан итеүселәрҙең исемдәре хәтеребеҙҙә мәңге һаҡланыр.
Хеҙмәтегеҙ артабан да янғындарҙан ышаныслы һаҡлар, Башҡортостан халҡы тотороҡлолоғо, тыныслығы гаранттарының береһе булыр, тип ышанам.
Һеҙгә ныҡлы һаулыҡ, именлек һәм бәхет, Ватаныбыҙ хаҡына хәүефле һәм изге хеҙмәтегеҙҙә артабан да уңыштар теләйем!
Башҡортостан Республикаһы Президенты М.Рәхимов».


text:
Ужым культураларын өҫтәмә туҡландырыу республикала 88 процентҡа үтәлгән
Ужым культураларын өҫтәмә туҡландырыу буйынса эштәр Башҡортостанда 292,2 мең гектар майҙанда башҡарылған, ул пландан 88 процент тәшкил итә, тип хәбәр иттеләр республика Ауыл хужалығы министрлығының матбуғат хеҙмәтенән. 27 район был эштәрҙе тулыһынса башҡарған, уларҙың 10-һы планды арттырып үтәгән.
Күп йыллыҡ үләндәрҙе өҫтәмә туҡландырыу бара. Бөгөнгә көнгә был эштәр 114,8 мең гектар майҙанда (пландан 68 проценты) үтәлгән. 19 район был эште тамамлаған, шул иҫәптән һигеҙе байтаҡҡа арттырып башҡарған. Ике-өс тапҡырға күберәк майҙанды Тәтешле (район планынан 310 процент), Балтас (238) һәм Стәрлетамаҡ (215) райондары эшкәрткән.


text:
Төбәктә һигеҙ яңы дәүләт хеҙмәттәре үҙәге асылды Фото: Олег Яровиков
Төбәктә һигеҙ яңы дәүләт хеҙмәттәре үҙәге асылды
Төбәктә һигеҙ яңы дәүләт хеҙмәттәре үҙәге асылды Фото: Олег Яровиков
ӨФӨ, 2015 йыл, 17 ноябрь. /«Башинформ» мәғлүмәт агентлығы, Ксения Калинина/.
16 ноябрҙә Башҡортостанда һигеҙ дәүләт һәм муниципаль хеҙмәттәр үҙәге асылды. Хәҙер республика халҡы Өфө, Ағиҙел, Баймаҡ, Межгорье ҡалаларында, Аҡъяр, Ҡырмыҫҡалы ауылдарында, Николо-Березовка һәм Раевка ҡасабаларында «берҙәм тәҙрә» принцибы буйынса кәрәкле хеҙмәттәр алыу мөмкинлегенә эйә.
Өфөлә дәүләт хеҙмәттәре күрһәтеү үҙәге Баязит Бикбай урамындағы 44-се йортта урынлашҡан. Граждандарҙы хеҙмәтләндерү өсөн 12 тәҙрә эшләй. Биш тәҙрәле «Минең документтарым» Межгорьела (Еңеүҙең 40 йыллығы урамы, 60), Ағиҙелдә (Тәүге Төҙөүселәр урамы,7) һәм Раевка ҡасабаһында (Ленин урамы,111) урынлашҡан.
Баймаҡта (Салауат Юлаев урамы, 32), Ҡырмыҫҡалы ауылында (Хоҙайбирҙин урамы, 10) — дүрт, Аҡъяр ауылында (Салауат Юлаев проспекты, 31), Николо-Березовка ҡасабаһында (Төҙөүселәр урамы, 33) ике тәҙрәле үҙәктәр асылды.
Республикала Дәүләт һәм муниципаль хеҙмәттәр күрһәтеү буйынса күп функциялы үҙәктең беренсе офисы 2012 йылдың 28 июнендә эшләй башланы. Хәҙер 48 үҙәктә граждандарҙы ҡабул итәләр, тип билдәләнеләр учреждениеның матбуғат үҙәгендә.


text:
Өфөлә юғары кимәлдәге футбол клубы төҙөләсәк
Өфөлә Рәсәй кимәлендәге үҙ футбол командаһы барлыҡҡа киләсәк. Ул Өфө стадиондарының береһендә урынлашасаҡ. Был турала «Башинформ» агентлығы һорауҙарына яуап биреп Башҡортостан Президенты Рөстәм Хәмитов хәбәр итте. Төбәк башлығының һүҙҙәренә ҡарағанда, клуб лайыҡлы беренсе лига командаһы булып торорға тейеш.
Рөстәм Хәмитов шулай уҡ, «Өфө моторҙар эшләү производство берекмәһе» акционерҙар йәмғиәтенә ҡараған Николай Гастелло исемендәге стадион базаһында паралимпия спорты үҙәге төҙөләсәк, тип билдәләне.
— Уны быйыл декабрҙә үк төҙөй башларға планлаштырыла, — тине ул.
Ҡасандыр популяр булған стадион һәм уның эргәһендәге территория бөгөн ташландыҡ хәлдә. Ҙур үҙгәртеп ҡороуҙар һөҙөмтәһендә стадион Рәсәйҙә төп паралимпия спорты үҙәктәренең береһенә әйләнеүе ихтимал. БР Президенты әйтеүенсә, республика етәкселеге Башҡортостанда социаль проекттарға һәр яҡлап ярҙам күрһәтәсәк.


text:
10 августа - «Версия Башкортостана» аҙналығында адвокат консультацияһы
"Версия Башкортостана" социаль-хоҡуҡи аҙналығының “ҡыҙыу линияһына” шылтыратығыҙ — һәм һеҙгә мөхәрририәттең ҡунаҡтары: адвокаттар, прокурорҙар, һәр төрлө ведомство хеҙмәткәрҙәре ярҙам итәсәк. Шишәмбе, 10 августа, мәҫәлән, Өфө адвокаты Ирина Вәлиеванан хоҡуҡи ярҙам алырға мөмкин буласаҡ.
Хеҙмәт бушлай күрһәтелә һәм уның менән теләге булғандарҙың барыһы ла файҙалана ала, бының өсөн 15.00-17.00 сәғәттәрҙә (8-347) 272-79-16 телефонына шылтыратырға кәрәк. Хәтерегеҙгә төшөрәбеҙ, был даими рубрика, граждандар менән тура бәйләнеш айына ике тапҡыр – һәр икенсе һәм дүртенсе шишәмбе ойошторола.
«Ҡыҙыу линия»ға телефон аша мөрәжәғәттәр граждан эштәре, шулай уҡ енәйәт эштәре менән бәйле киң даирәләге мәсьәләләрҙе үҙ эсенә ала. Ике сәғәт дауамында бирелгән һорауҙарға яуаптар "Версия Башкортостана" гәзитенең киләһе һандарында донъя күрә.
Киләһе "ҡыҙыу линия" 24 августа үтәсәк. Йәнә бер ҡабатлайбыҙ, үҙегеҙҙең һорауығыҙҙы гәзиттең 15-се битендә урынлашҡан купонға яҙып ебәрергә лә мөмкин, — компетентлы кешенең яуабы менән ул “Һеҙҙең хоҡуҡ” тип исемләнгән икенсе даими рубрикала баҫылып сығасаҡ.


text:
Фото:
Владимир Путин Башҡортостан Президенты Рөстәм Хәмитов менән эш осрашыуы үткәрҙе
Фото:
Кисә Мәскәүҙә эш осрашыуы барышында Владимир Путин һәм Башҡортостан Президенты Рөстәм Хәмитов Башҡортостандың социаль-иҡтисади хәлен тикшерҙе, тип хәбәр итә Рәсәй Президентының матбуғат хеҙмәте.
Рөстәм Хәмитов төбәк эшмәкәрлегенең төп күрһәткестәре буйынса презентация тәҡдим итте.
— 2012 йылдың биш айында беҙ бик яҡшы барабыҙ: был тулайым төбәк продуктының артыуы динамикаһына ла, сәнәғәт производствоһы индексына ла ҡағыла, — тип билдәләне төбәк башлығы. — Сәнәғәт производствоһы индексы 107,5 процент тәшкил итте. Бынан тыш, инвестициялар ҙа үҫә. Был бик һәйбәт, мөһим күрһәткес, һәм улар бөтә йүнәлештә лә, иң элек эшкәртеү сәнәғәтендә үҫә.
Республика башлығы төҙөлөш тармағындағы уңыштарҙы һәм халыҡтың реаль аҡсалата табышының артыуын билдәләне.
— Был кешеләрҙең яҡшыраҡ йәшәй башлауы тураһында һөйләй, — тип иҫәпләй Рөстәм Хәмитов.
Башҡортостан Президенты дәүләт башлығына бер нисә ҙур проект, шул иҫәптән Урал менән Волга буйы төбәгенең иҡтисадын үҫтереү өсөн газ сеймалы менән тәьмин итеү проекты тураһында һөйләне.
— Ямалдан, Ямал ятҡылыҡтарынан еңел углеводородтарҙың киң фракцияһын ҡыуҙырыу өсөн үткәргес торба төҙөү вариантын ҡарарға тәҡдим ителә. Был производствоның тиҙ арала ғәйәт ҙур үҫешенә килтерәсәк һәм, әлбиттә, ярайһы күп эш урындары бирәсәк, — тип билдәләне Рөстәм Хәмитов. — Беҙ бында бөтә аргументтарҙы, техник-иҡтисади нигеҙләүҙәрҙе килтерергә һәм Һеҙҙең тарафтан билдәләнгән заманса, ҡыҙыҡлы, перспективалы, һәйбәт етештереүсәнлекле эш урындарын арттырыу бурысын хәл итергә әҙер.
Эш осрашыуы барышында Башҡортостан Президенты, был проект химия сәнәғәтен үҫтереү мәсьәләһендә алға бик шәп ынтылыш яһарға мөмкинлек бирер ине, тигән фекерен белдерҙе.
Владимир Путин социаль өлкәләге эштәр торошо һәм, иң элек, эш хаҡы күләме менән ҡыҙыҡһынды.
— Үҙебеҙ билдәләгән бөтә пландар ҙа, Һеҙ ҡуйған бурыстар ҙа тормошҡа ашырыла, — тип ышандырҙы Башҡортостан Президенты. — 2011 йыл йомғаҡтары буйынса уҡытыусыларҙың уртаса эш хаҡы 30 процентҡа артты, ә 2012 йылдың биш айы һөҙөмтәһендә ул беҙҙең территория, Башҡортостан Республикаһы буйынса уртаса хеҙмәт хаҡына яҡынайҙы.
Осрашыуҙа һаулыҡ һаҡлау өлкәһен яңыртыу мәсьәләләре лә ҡаралды.


text:
25 февраль
25 февраль — григориан стиле буйынса йылдың 56-се көнө. Йыл аҙағына тиклем 309 көн ҡала (кәбисә йылында 310).
Йөкмәткеһе
Байрамдар[үҙгәртергә | вики-тексты үҙгәртергә]
- Башҡортостан — Башҡортостан Республикаһы Дәүләт флагы көнө.
Тарихи ваҡиғалар[үҙгәртергә | вики-тексты үҙгәртергә]
- 1921 — Грузин ССР-ы төзөлә.
- 1956 — КПСС-тың XX съезында Сталиндың шәхес культы тураһындағы доклад менән Н. С. Хрущёв сығыш яһай.
- 1986 — КПСС-тың XXVII съезы асыла.
- 1992 — Башҡортостан Республикаһының Юғары Советы республиканың яңы Дәүләт флагын раҫлай.
Был көндө тыуғандар[үҙгәртергә | вики-тексты үҙгәртергә]
- 1911 — Рәүеф Барый улы Әхмәтов, Рәсәйҙең атҡаҙанған мәҙәниәт хеҙмәткәре.
- 1927 — Сөләймәнова Гүзәл Ғәли ҡыҙы, балет артисы, РСФСР-ҙың (1955) һәм БАССР-ҙың (1953) халыҡ артисы.
- 1932 — Илшат Йомағолов, Башҡортостандың халыҡ, Рәсәйҙең атҡаҙанған артисы.
Был көндө үлгәндәр[үҙгәртергә | вики-тексты үҙгәртергә]
- 2010 — Владислав Галкин, совет һәм Рәсәй актёры, Рәсәйҙең атҡаҙанған артисы (2009).


text:
Юрий Пустовгаров: Халыҡ-ара хеҙмәттәшлек – төбәктең тотороҡло үҫеш нигеҙе
Башҡортостан Рәсәй Федерацияһының алдынғы индустриаль һәм ауыл хужалығы төбәктәренең береһе булып тора. Төбәк предприятиелары сығарған продукцияның конкуренцияға һәләтлелеге Башҡортостанды халыҡ-ара һәм төбәк-ара хеҙмәттәшлектә песпективалы партнер яһай. Башҡортостан Республикаһы Хөкүмәтенең Премьер-министры урынбаҫары, сәнәғәт һәм тышҡы иҡтисади бәйләнештәр министры Юрий Пустовгаров “Регионы России” журналына интервьюһында республиканың сит илдәр һәм РФ төбәктәре менән иҡтисади хеҙмәттәшлеге тураһында һөйләне.
— Хөрмәтле Юрий Леонидович, Башҡортостан Республикаһы Рәсәйҙең ҡайһы төбәктәре һәм ниндәй сит илдәр менән иҡтисади мөнәсәбәттәрҙе әүҙем үҫтерә?
— Башҡортостан Республикаһы донъяның 100-ҙән ашыу иле менән сауҙа-иҡтисади мөнәсәбәттәрҙе әүҙем үҫтерә. 2008 йыл йомғаҡтары буйынса республиканың тышҡы сауҙа күләме буйынса лидерҙар тиҫтәһенә Нидерландтар, Чехия, Ҡаҙағстан, Латвия, Төркиә, Италия, Украина, Финляндия, АҠШ, Ҡытай кеүек илдәр инә.
Башҡортостан Рәсәй Федерацияһының 80 субъекты менән сауҙа-иҡтисади мөнәсәбәттәр урынлаштырған, шуларҙан килешеү нигеҙендә — Рәсәйҙең 51 төбәге менән. Силәбе, Ырымбур өлкәләре, Татарстан Республикаһы, Мәскәү һәм Санкт-Петербург ҡалалары, Удмурт Республикаһы, Свердловск, Һамар , Төмән, Мәскәү, Нижегородка өлкәләре менән әүҙем хеҙмәттәшлек итәбеҙ.
Республика Силәбе һәм Свердловск өлкәләренә, Татарстан Республикаһына, Мәскәү ҡалаһына һәм өлкәһенә, Удмурт Республикаһына, Һамар, Төмән, Ырымбур һәм Тамбов өлкәләренә иң күп продукция сығара.
Ә Башҡортостан Республикаһына продукция сығарыусы иң яҡын төп сәнәғәт төбәктәре: Силәбе һәм Һамар өлкәләре, Татарстан Республикаһы, Нижегородка өлкәһе, Пермь крайы, Свердловск, Кемерово һәм Ленинград өлкәләре.
Юрий Пустовгаровтың тулы интервьюһын журнал сайтында уҡырға мөмкин: http://gosrf.ru/journal/article/734


text:
8 июль – Бөтә Рәсәй ғаилә, мөхәббәт һәм тоғролоҡ көнө
Бөгөн, 8 июлдә, Рәсәйҙә ғаилә, мөхәббәт һәм тоғролоҡ көнө билдәләнә. Беренсе тапҡыр рәсәйҙәр был байрамды 2008 йылда – илдә Ғаилә йылы тип иғлан ителгән саҡта билдәләне.
Ғаилә байрамының «Мөхәббәт һәм тоғролоҡ өсөн» иҫтәлекле миҙалы ла бар, уны был көндө тапшыралар, һәм үҙенең символы – аҡ сәскә (ромашка). Элек-электән был сәскә мөхәббәт билдәһе булараҡ иҫәпләнә.
Хәҙерге заман йәштәрендә 8 июлдә никахҡа ингәндәр оҙаҡ һәм бәхетле ғүмер кисерәсәк тигән инаныуҙар бар.
Бөгөн Башҡортостанда Ғаилә, мөхәббәт һәм тоғролоҡ көнөнә арналған байрам саралары уҙасаҡ. Республика ҡалаларында концерттар, күп балалы ғаиләләрҙе һәм 25 йылдан ашыу никахта торған ғаиләләрҙе тәбрикләү тантаналары үтәсәк.


text:
Баш ҡалала иң яҡшы мәктәпкәсә белем биреү учреждениеһы сайты һайланасаҡ
«Иң яҡшы мәктәпкәсә белем биреү учреждениеһы сайты» ҡала конкурсы Өфө мәктәпкәсә мәғариф учреждениеларының иң яҡшы интернет-ресурстарын асыҡлау һәм популярлаштырыу, баш ҡалала педагогик коллективтарҙың ижади потенциалын өйрәнеү һәм асыҡлау маҡсатында үткәрелә.
Өфөнөң Мәғариф идаралығынан хәбәр итеүҙәренсә, конкурс ике этапта үткәрелә: беренсе этап – 17-21 октябрҙә, икенсе этап – 24-28 октябрҙә.
Иң яҡшы сайттарҙың презентацияһын үҙ эсенә алған конкурс финалы 30 ноябрҙә еңеп сыҡҡан балалар баҡсаһы нигеҙендә үтәсәк.
Абсолют еңеүсенән тыш, ике номинация буйынса еңеүселәр билдәләнәсәк. Тулыраҡ мәғлүмәт өсөн телефондар: 255-06-23, 279-03-73.


text:
Башҡортостан «Китап» нәшриәте Халыҡ-ара китап күргәҙмә-йәрминкәһенең өс дипломына лайыҡ булды
ӨФӨ, 2015 йыл, 28 сентябрь. /«Башинформ» мәғлүмәт агентлығы, Ләйлә Аралбаева/.
Зәйнәб Биишева исемендәге Башҡортостан «Китап» нәшриәте «Китап — хеҙмәттәшлек һәм үҫеш юлы» X Халыҡ-ара китап күргәҙмә-йәрминкәһендә ҡатнашҡаны өсөн өс дипломға лайыҡ булды. Күргәҙмә Төркмәнстандың баш ҡалаһы Ашхабадта уҙғарылды. «Китап» нәшриәте «Балалар китабы» номинацияһында «Донъя әкиәттәре» китабы һәм «Нәфис баҫма» номинацияһында «Гөлли Мөбәрәкова. Тормошо һәм ижады» фотоальбомы өсөн ике диплом менән бүләкләнде. Шулай уҡ нәшриәткә әүҙем һәм даими ҡатнашҡаны өсөн диплом тапшырылды.
«Төркмәнстанда уҙғарылған Халыҡ-ара күргәҙмәлә ҡатнашыу «Китап» нәшриәте өсөн үҙеңде лайыҡлы күрһәтеү һәм төрлө илдәрҙең нәшерселәре менән тәжрибә уртаҡлашыу мөмкинлеге ул. «Гөлли Мөбәрәкова. Тормошо һәм ижады» фотоальбомы, «Башҡортостан операһы һәм балеты» баҫмаһы, Мостай Кәримдең «Беҙҙең өйҙөң йәме» һәм «Донъя әкиәттәре» китаптары айырыуса ҙур һорау менән файҙаланды. 2016 йылға Мосолман календары тиҙ арала һатылып бөттө», — тип һөйләнеләр нәшриәттең матбуғат хеҙмәтендә.
Килтерелгән барлыҡ китаптар ҙа Төркмәнстан китапханаларына бүләк ителде. Халыҡ-ара китап күргәҙмә-йәрминкәһе сиктәрендә «Китап» нәшриәтенең презентацияһы уҙҙы.
Ашхабад форумында Рәсәйҙең милли стендын ойоштороусы — Рәсәй Китап сығарыусылар ассоциацияһы.


text:
Башҡортостандың Дәүләт Йыйылышы – Ҡоролтай ҡарамағындағы Йәштәр йәмәғәт палатаһы составы билдәләнде
Башҡортостан Республикаһының Дәүләт Йыйылышы – Ҡоролтай ҡарамағындағы Йәштәр йәмәғәт палатаһының тулы составы билдәләнде.
Көн элгәре конкурс нигеҙендә һайлап алыуҙың өсөнсө этабы тамамланды, йәштәр һәм балалар йәмәғәт ойошмалары вәкилдәре 25 проект тәҡдим итте. Һөҙөмтәлә конкурс комиссияһы 15 кешене билдәләне, улар йәштәрҙең йәмәғәт парламентында йәштәр мәнфәғәттәрен яҡлаясаҡ.
Республиканың Йәштәр йәмәғәт палатаһына йәмғеһе 35 кеше инә. Палатаның тәүге 20 ағзаһы Башҡортостандың Дәүләт Йыйылышы ултырышында октябрь уртаһында билдәләнгәйне. Уларҙың кандидатураһы Башҡортостан Президенты һәм республиканың Дәүләт Йыйылышы – Ҡоролтай тарафынан тәҡдим ителде. Киләһе өс аҙна дауамында конкурс комиссияһы палатаның тулы составын конкурс ярҙамында билдәләне. Өсөнсө саҡырылыш Йәштәр йәмәғәт палатаһының беренсе ултырышы ноябрь аҙағына тиклем үтәсәк, тип фаразлана.


text:
«Росгосстрах»тың лицензияһын сикләүгә бәйле республикала ОСАГО баҙарына зыян килмәйәсәк — эксперт Фото: Андрей Старостин
«Росгосстрах»тың лицензияһын сикләүгә бәйле республикала ОСАГО баҙарына зыян килмәйәсәк — эксперт
«Росгосстрах»тың лицензияһын сикләүгә бәйле республикала ОСАГО баҙарына зыян килмәйәсәк — эксперт Фото: Андрей Старостин
ӨФӨ, 2015 йыл, 27 май. /«Башинформ» мәғлүмәт агентлығы, Эльвира Латипова/.
«Росгосстрах» яуаплылығы сикләнгән йәмғиәтенең ОСАГО буйынса хеҙмәттәр күрһәтеүгә лицензияһын сикләүгә бәйле республика баҙарында көсөргәнешлектең артыуы ихтимал. Шуға ҡарамаҫтан, ОСАГО килешеүҙәре бланктарын башҡа страховка компанияларына биреү лимитының артыуы һөҙөмтәһендә хәл тотороҡлана. Шулай тип иҫәпләй «Страховой эксперт» гәзитенең баш мөхәррире, әлегә тиклем Башҡортостандың Страховкалаусылар союзын етәкләгән Булат Хөснуллин.
— Лицензияны сикләү арҡаһында «автогражданка»ла проблемалар булмаҫмы? ОСАГО баҙарында «Росгосстрах»тың ролен нисек баһалайһығыҙ?
— «Росгосстрах», һис шикһеҙ, төп урынды биләй, уның өлөшө — яҡынса 60-70 процент. Етди проблемалар буласаҡмы? Улай тип уйламайым. «Росгосстрах»тан тыш, төбәктә федераль страховка компанияларының филиалдары һәм бер республика страховкалаусыһы иҫәпләнә, уларҙың да ОСАГО буйынса хеҙмәттәр күрһәтеүгә лицензияһы бар. Бланктар мәсьәләһен хәл итергә кәрәк, Рәсәй банкы ошо һорау менән Рәсәйҙең Автостраховкалаусылар союзына мөрәжәғәт итте лә инде. Конкурентлы страховка ойошмаларына бланктар лимитын арттырыу мәсьәләһе тиҙ арала хәл ителер тип ышанам.
— Тимәк, хәүефләнергә сәбәп юҡ?
— Бер йыл элек хәл ҡатмарлыраҡ ине. Ул ваҡытта страховкалаусылар тарифтарҙың артыуын көттө һәм ваҡытты һуҙҙы. Былтыр яҙ полистар эшләү менән проблема булды. Бөтә ерҙә лә хоҡуҡ боҙоуҙар теркәлде. Шул ваҡыттан алып күп нәмә үҙгәрҙе. Тарифтар һиҙелерлек артты, ОСАГО төшөмлө эшкә әйләнде. Элек полис 3-4 мең һум торһа, хәҙер уның уртаса хаҡы 10 меңгә етеп килә. Страховкалаусылар ҡыҙыҡһына башланы, шуға күрә баҙарҙа һорау ҙур буласаҡ.
Рәсәй банкы «Росгосстрах» яуаплылығы сикләнгән йәмғиәтенең ОСАГО буйынса хеҙмәттәр күрһәтеүгә лицензияһын сикләне. Үҙәк банктың белдереүендә ойошманың автомобиль хужаларына законлы ташламалар бирмәүе, ОСАГО килешеүен төҙөүҙән нигеҙһеҙ баш тартыуы, өҫтәмә хеҙмәттәр тәҡдим итеүе кеүек хоҡуҡ боҙоуҙар асыҡланған тип билдәләнә.


text:
Күренекле актер Муллайән Сөйәрғолов юбилейын Башҡорт драма театры сәхнәһендә билдәләйәсәк
ӨФӨ, 2014 йыл, 23 декабрь. /«Башинформ» мәғлүмәт агентлығы, Ләйлә Аралбаева/.
27 декабрҙә Мәжит Ғафури исемендәге Башҡорт академия драма театрында Башҡортостандың халыҡ артисы Муллайән Сөйәрғоловтың 80 йәшлек юбилейы билдәләнәсәк.
Юбилей айҡанлы театрҙа мәҙәни йәмәғәтселек, актерҙың дуҫтары һәм коллегалары йыйыласаҡ. Кисәлә Наил Ғәйетбаевтың «Аты барҙың — дәрте бар» спектакле ҡуйыласаҡ.
— Был комедияла геройыбыҙ төп ролде башҡармаһа ла, спектакль осраҡлы һайланмаған. Һатыбал — ғүмере буйына берҙән-бер мөхәббәте хаҡында хыялланып йәшәгән кеше. Оло йәштә булыуына ҡарамаҫтан, Муллайән Зыяитдин улының дәрте һүнмәгән, барыһы ла яҡшы булыр тигән ышаныс менән йәшәй ул.
Муллайән Сөйәрғолов 55 йыл Башҡорт драма театрында эшләй. «Оҙон-оҙаҡ бала саҡ», «Көнләш, Америка, көнләш!..», «Их, кәләше лә кәләше!..», «Аттила», «Ҡыҙыл яулыҡлы тирәккәйем», «Аты барҙың — дәрте бар», «Нәркәс» спектаклдәрендә уйнаған ролдәре меңдәрсә тамашасыларҙың хәтерендә уйылып ҡалған.
Спектакль киске сәғәт 7-лә башлана.


text:
Башҡортостанда эшкә һәләтле халыҡ өсөн йәшәү минимумы дәүмәле 9197 һум тәшкил иткән Фото: Андрей Старостин
Башҡортостанда эшкә һәләтле халыҡ өсөн йәшәү минимумы дәүмәле 9197 һум тәшкил иткән
Башҡортостанда эшкә һәләтле халыҡ өсөн йәшәү минимумы дәүмәле 9197 һум тәшкил иткән Фото: Андрей Старостин
ӨФӨ, 2015 йыл, 4 декабрь. /«Башинформ» мәғлүмәт агентлығы, Ксения Калинина/.
Башҡортостан Хөкүмәте ҡарары менән 2015 йылдың III кварталында халыҡтың йән башына йәшәү минимумы 8643 һум күләмендә билдәләнгән. Эшкә һәләтле халыҡ өсөн ул — 9197, пенсионерҙарға — 7037, балаларға 8653 һумға тиң.
Республика Хөкүмәтенең матбуғат хеҙмәте хәбәр итеүенсә, ағымдағы йылдың II кварталы менән сағыштырғанда III кварталда йәшәү минимумы дәүмәле 333 һумға (3,7 процент), эшкә һәләтле халыҡ өсөн — 352 (3,7), пенсионерҙарға — 284 (3,9), балаларға 323 (3,6) һумға кәмегән.
Быға август һәм сентябрь айҙарында миҙгелле йәшелсәгә, картуфҡа хаҡтарҙың төшөүе йоғонто яһаған. Ҡулланыусы кәрзинендә аҙыҡ-түлектең хаҡы 0,7 процентҡа кәмегән, аҙыҡ-түлек тип һаналмаған тауарҙарҙың (0,3) һәм түләүле хеҙмәттәрҙең (0,4) хаҡтары артҡан.


text:
Өфө урамдарын таҙартыуға ҡышҡыһын 307 машина сығырға әҙер
Өфө урамдарын быйыл ҡыш 307 машина таҙартырға әҙер. Төҙөкләндереү буйынса муниципаль предприятиеларҙың юлдарҙы таҙартыуға тәғәйенләнгән тап ошо сама машинаһы бөгөн төҙөк хәлдә. Был хаҡта ҡала башлығында үткән оператив кәңәшмәлә Өфө хакимиәтенең Коммуналь хужалыҡ һәм төҙөкләндереү идаралығы начальнигы Николай Соловьев хәбәр итте.
Бындай предприятиелар ҡарамағында йәмғеһе 400 махсус техника берәмеге бар һәм төҙөк техника дөйөм иҫәптең ни бары 76 процентын тәшкил итә. Әммә, Николай Соловьев фекеренсә, Өфө урамдарын таҙартыуға 307 машина ла етә.
— Был башлыса йыл әйләнәһенә файҙаланылыусы техника, — тип билдәләне ул. — Был сама машина өсөнсө — максималь ҡышҡы эш режимында ҡала урамдарына сығыу өсөн дә етәсәк.


text:
Рөстәм Хәмитов Өфө хакимиәтендә Хөкүмәт Президиумының күсмә ултырышын үткәрҙе
12 сентябрҙә Башҡортостан Президенты Рөстәм Хәмитов Өфө ҡалаһы ҡала округы хакимиәтендә республика Хөкүмәте Президиумының күсмә ултырышын үткәрҙе. Унда Башҡортостандың баш ҡалаһын комплекслы үҫтереү перспективалары тикшерелде. Республика башлығы ҡалалағы социаль-иҡтисади хәлде тикшерҙе, ҡала властарының айырыуса иғтибарын талап иткән проблемаларға ҡатнашыусыларҙың иғтибарын йүнәлтте.
— Дөйөм алғанда ҡалала хәл бик үк насар түгел, рейтингтар буйынса миллионлы ҡалалар араһында беҙ лайыҡлы урындар биләйбеҙ, — тип билдәләне Рөстәм Хәмитов. – Улар араһында алдынғылар ҙа, проблемалылар ҙа бар.
Ҡала биләмәһендә сәнәғәт продукцияһының дөйөм республика күләменең яртыһын тиерлек етештереүсе ярайһы уҡ ҙур 200 предприятие эшләй, Өфө предприятиеларына Башҡортостандың дөйөм финанс һөҙөмтәһенең 70 проценты тура килә. Өфөлөләр кереме уртаса республикалағына ҡарағанда күпкә артығыраҡ. Һәр унынсы ҡалала йәшәүсе бәләкәй һәм урта бизнес менән мәшғүл (был яҡынса уртаса республикалағына тап килә). Әммә шул уҡ ваҡытта Өфөлә урындағы бюджеттың дөйөм керем күләмендә шәхси керем өлөшө бөгөн 65 процент тәшкил итә, Салауатта, мәҫәлән, был күрһәткес 70 процент тирәһе тәшкил итә. Өфөлә керемде формалаштырыу базаһы Салауат ҡалаһындағына ҡарағанда юғарыраҡ булһа ла. Йәки, әйтәйек, сауҙа, дөйөм туҡланыу, көнкүреш хеҙмәтләндереү объекттары буйынса ерҙең кадастр хаҡы мәсьәләләре, унда хаҡ өс-дүрт тапҡырға, ә сәнәғәт объекттары буйынса – ике тапҡырға тиерлек юғарыраҡ.
— Ҡаланың был йүнәлештә резервтары бар, ә баш ҡаланың бюджет менән тәьмин ителеүенең ағымдағы кимәле етерлек түгел, — тип һыҙыҡ өҫтөнә алды республика башлығы. – 15 миллиард 200 миллион тәшкил иткән Өфөнөң консолидацияланған бюджеты — Өфө кеүек ҡала өсөн әҙ.
Ҡала властарының айырыуса иғтибарын талап иткән көнүҙәк мәсьәләләргә Башҡортостан Президенты эшһеҙлекте лә индерә.
— Эш урындары, хеҙмәт баҙары ҡала өсөн мөһим мәсьәлә булып тора, — тине ул. – Эшһеҙлек кимәле буйынса Өфө – республика муниципаль райондары һәм ҡала округтарының дүртенсе тиҫтәһендә. Быға ҡарамаҫтан Өфөлә теркәлгән эшһеҙлек кимәле уртаса республикалағынан юғарыраҡ – 10 мең тирәһе рәсми рәүештә теркәлгән эшһеҙ, был район үҙәгендә йәшәүсе халыҡ һанына тиң.
Рөстәм Хәмитов төҙөлөш секторы торошона тәнҡитле баһа бирҙе (былтыр Өфөлә 654 мең квадрат метр торлаҡ төҙөлгән, был Екатеринбургтағы, Ҡазандағы, Төмәндәге һәм Ростовтағына ҡарағанда 100-150 меңгә кәмерәк). Әлеге йылдың ете айында 262 мең квадрат метр торлаҡ сафҡа индерелгән, шул уҡ ваҡытта уларҙың яртыһынан күберәге шәхси төҙөлөшкә тура килә. Республика Президенты алданған өлөшсөләр проблемаһын йәнә күтәрҙе, уның киҫкенлеге, Президент фекеренсә, Өфөлә кәмемәй.
— Әле һалым түләүселәрҙән килгән бюджет ресурстарының өс миллиард һумын тиерлек ошо мәсьәләләрҙе хәл итеүгә йүнәлтергә тейешбеҙ, — тип белдерҙе ул. – Ҡала властары ла был мәсьәлә менән шөғөлләнергә тейеш, бындай хәлде киләсәктә булдырмау мөһим.
Балалар баҡсаларында урындар етмәү ҙә киҫкен мәсьәләләр иҫәбендә (бөгөн 15 меңгә яҡын өфөлө сиратта тора). Өфөлөләрҙең мәктәптәр, спорт комлекстары, бассейндар, өҫтәмә белем алыу учреждениелары, ял итеү урындары, балалар спорт майҙансыҡтары менән тәьмин ителеү проблемалары ла киҫкен тора, тип билдәләне республика башлығы.
— Ҙур ҡаланы ысын баш ҡала итеүсе, бында йәшәүсе халыҡ өсөн дә, килгән ҡунаҡтар өсөн дә ҡаланы уңайлы итеүсе башҡа күп нәмәләр етмәй, — тип белдерҙе Рөстәм Хәмитов.
Республика Президенты Өфөләге экологик хәлгә лә айырым туҡтап үтте, ҡала властарын тирә-яҡ мөхитте бысратҡан сәнәғәт предприятиеларына ҡарата ҡаты һәм эҙмә-эҙлекле булырға саҡырҙы.
Ҡала проблемаларын хәл итеүҙең юлдарын үҙгәртергә кәрәк, уның бөгөнгөһөн, киләсәген һандарҙа ғына түгел, кеше яҙмыштарында ла күреү зарур, тип һыҙыҡ өҫтөнә алды республика башлығы.
— Өфөнөң үҫеш потенциалы ҙур, — тип билдәләне Рөстәм Хәмитов. – Баш ҡалабыҙ идеаль тиерлек географик урынға эйә, транспорт, сеймал, сауҙа юлдары киҫешкән ерҙә урынлашҡан. Өфө — 20 миллиондан ашыу халҡы булған биләмә үҙәгендә. Өфөлөләрҙең һәм барлыҡ республика халҡының йәшәү кимәлен һәм сифатын ярайһы уҡ арттырыу өсөн, был конкурентлы өҫтөнлөктәрҙе тулы кимәлендә файҙаланырға тейешбеҙ.
Ҡалала йәшәүселәрҙең мәҙәнилеген арттырыу ҙа бының бер шарты булып тора, тип иҫәпләй Президент.
— Ҡалала барған хәл-ваҡиғалар өсөн баш ҡалала йәшәүселәр ҙә яуаплы, — тине ул. – Беҙ юғары мәҙәниәтле кешеләр берләшмәһен булдырырға тейешбеҙ. Был – бик ауыр, ҙур эш, әммә был шулай уҡ ҡала властарының да бурысы. Өфөнөң үҫеш динамикаһын тотҡарлаған проблемалар спектрын маҡсатлы рәүештә хәл итеү зарур.


text:
«Балтика» белорус тарихи-мәҙәни үҙәгендә гармун байрамы үтте
Башҡортостан Республикаһында Милләт-ара татыулыҡты нығыту йылы сиктәрендә Иглин районының «Балтика» белорус тарихи-мәҙәни үҙәгендә гармун байрамы үтте. Сара тарихи-мәҙәни үҙәк һәм Балтика Мәҙәниәт йорто менән ойошторолдо.
Матур байрам бөтә район гармунсыларын һәм таҡмаҡ әйтеүселәрен йыйҙы. Тамашасылар гармунсыларҙы ғына түгел, Алаторка ауылынан «Родничок» ҡалаҡ менән уйнаусылар ансамблен һәм «Сябры» халыҡ ансамблен көслө алҡыштар менән ҡаршы алды.


text:
Башҡорт дәүләт аграр университетының Урал аръяғы филиалы тәүге белгестәрен сығарҙы
Башҡорт дәүләт аграр университетының Урал аръяғы филиалы тәүге белгестәрен сығарҙы. Дипломдар тапшырыу тантанаһы Сибай ҡалаһы хакимиәтендә үтте. Сығарылыш студенттарын ҡотларға филиалдың беренсе директоры Ғайса Хәсәнов һәм уның әлеге етәксеһе Йәлил Һөйөндөков килде.
Башҡорт дәүләт аграр университетының Урал аръяғы филиалы республиканың алыҫ райондарынан йәштәргә юғары аграр белем биреү маҡсатында Сибайҙа 2005 йылда ойошторолған.
Бөгөн филиалдың көндөҙгө бүлегендә студенттарға «Агрономия», «Ветеринария», «Зоотехника», «Ауыл хужалығын механикалаштырыу», «Ауыл хужалығын электрификациялау һәм автоматлаштырыу», «Предприятиела иҡтисад һәм идара», «Бухгалтер иҫәп-хисабы, анализ һәм аудит» белгеслектәре буйынса белем бирелә. Бер йыл эшләгәндән һуң филиал «Ауыл хужалығын механикалаштырыу», «Ауыл хужалығын электрификациялау һәм автоматлаштырыу», «Предприятиела иҡтисад һәм идара», «Автомобилдәр һәм автомобиль хужалығы», «Урман хужалығы», «Бухгалтер иҫәп-хисабы, анализ һәм аудит» кеүек алты белгеслек буйынса студенттарҙы ситтән тороп уҡыуға ҡабул итә башланы.
Әлеге ваҡытта филиалда дүрт кафедра эшләп килә, етди уҡыу-матди база булдырылған, студенттарҙың 80 процентын йәлеп иткән йәмәғәт профессиялар факультеты эшләй.


text:
Башҡортостан Президенты Хакимиәтенең структураһын үҙгәртеү тураһында Указға ҡул ҡуйылды
Башҡортостан Президенты Рөстәм Хәмитов Башҡортостан Республикаһы Президенты Хакимиәтенең структураһын оптималләштереү тураһында Указға ҡул ҡуйҙы.
Документҡа ярашлы, Башҡортостан Республикаһы Президенты Хакимиәтендә ҡайтанан ойоштороу үткәреләсәк, дәүләт хеҙмәткәрҙәре һаны кәмендә биш процентҡа ҡыҫҡартыласаҡ.
Указға Башҡортостан Республикаһы Президенты Хакимиәте эшмәкәрлегенең һөҙөмтәлелеген күтәреү һәм Башҡортостан Республикаһы бюджеты сығымдарын кәметеү маҡсатында ҡул ҡуйылды.


text:
«Ласселсбергер» Көйөргәҙе районында утҡа сыҙамлы балсыҡ сығарыу хоҡуғы алды
Көнбайыш-Сораҡай майҙанында утҡа сыҙамлы балсыҡ ятҡылығын геологик өйрәнеү, тикшереү һәм сығарыу маҡсатында ер аҫты менән файҙаланыу хоҡуғына аукцион һөҙөмтәләре иғлан ителде. Был участка Башҡортостандың Көйөргәҙе районы территорияһында урынлашҡан.
БР буйынса Ер аҫты байлыҡтарын файҙаланыу идаралығынан хәбәр итеүҙәренсә, сауҙалашыуҙа ике дәғүәсе: «Ласселсбергер» һәм «ЛБ Калуга» яуаплылығы сикләнгән йәмғиәттәре ҡатнашты.
Аукционда 1 теркәү һаны аҫтында ҡатнашҡан һәм 728 мең һум күләмендә (старт хаҡы 560 мең һум) бер тапҡыр түләү индерергә әҙерлеген раҫлаған «Ласселсбергер» яуаплылығы сикләнгән йәмғиәте еңеүсе тип танылды.
Австрияның «Ласселсбергер» компанияһы Башҡортостан территорияһында йылына 20 миллион квадрат метр продукция ҡеүәте менән Рәсәйҙә керамик плитка етештереү буйынса иң ҙур завод төҙөү буйынса проектты тормошҡа ашырыуы менән билдәле.


text:
Сәнәғәт производствоһы индексы 97,5 процент тәшкил итте
Өфөлә 2009 йыл йомғаҡтары буйынса сәнәғәт производствоһы индексы 2008 йылдағыға ҡарата 97,5 процент тәшкил итте. Был турала бөгөн ҡала хакимиәтендәге кәңәшмәлә ҡала башлығының беренсе урынбаҫары Рәшит Сатаров хәбәр итте.
— Шул уҡ ваҡытта баш ҡалалағы сәнәғәт производствоһы индексы республика күрһәткесенән — 96,2 процент – юғарыраҡ булып сыҡты. Дөйөм алғанда иһә, республика буйынса ла, Өфөлә лә уҙған йыл менән сағыштырғанда Рәсәйҙәге сәнәғәт производствоһы индексынең иң аҙ кәмеүе билдәләнде, — тине Рәшит Сатаров.
Иҡтисади көрсөк шарттарында был ярайһы уҡ юғары һөҙөмтәгә Өфө предприятиеларының йылдың һуңғы ике айындағы эше йоғонто яһаны. Мәҫәлән, ноябрҙә республика баш ҡалаһында сәнәғәт производствоһы индексы октябргә ҡарата 105,9 процент тәшкил итте. Декабрҙә лә уңышлы эшләнде. Һөҙөмтәлә бер йылда Өфөлә 230 миллиард һумлыҡ тауарҙар етештерелде һәм хеҙмәтләндереүҙәр күрһәтелде. Хәҙерге ваҡытта Өфөнөң химия һәм нефть химияһы сәнәғәте предприятиеларында, машиналар һәм ҡорамалдар етештереүҙә, күн предприятиеларында хәлдәр сағыштырмаса яҡшы.


text:
Өфө йылытыу миҙгеленә тулыһынса әҙер Фото: Олег Яровиков
Өфө йылытыу миҙгеленә тулыһынса әҙер
Өфө йылытыу миҙгеленә тулыһынса әҙер Фото: Олег Яровиков
ӨФӨ, 2015 йыл, 9 сентябрь. /«Башинформ» мәғлүмәт агентлығы, Гөлфиә Акулова/.
Өфө йылытыу миҙгеленә тулыһынса әҙер. Коммуналь инфраструктура объекттарының әҙерлеге 100 процент тип баһалана. Ҡаҙанлыҡтар әҙерләнгән, йылылыҡ селтәрҙәрен ремонтлау эштәре бара, электр, һыу менән тәьмин итеү, һыу бүлеү селтәрҙәре тулыһынса ремонтланған. Матбуғат конференцияһында ҡала хакимиәте башлығының беренсе урынбаҫары Салауат Хөсәйенов бөтә хеҙмәттәрҙең көҙгө-ҡышҡы осорға әҙерлек барышы тураһында ентекле отчет менән сығыш яһаны.
28 участкала йылылыҡ селтәрҙәре капиталь төҙөкләндерелә. Былтырғы менән сағыштырғанда йылытыу миҙгеле башланғас та ремонт эштәрен башҡарыу күҙаллана.
Йылылыҡ менән тәьмин итеүсе ойошмалар йылылыҡ сығанаҡтарын һәм инженерлыҡ ҡорамалдарын әҙерләүҙе 15 сентябрҙә тамамларға ниәтләй. Федераль ҡануниәткә ярашлы, әгәр уртаса һауа температураһы биш көн дауамында һигеҙ градус йылынан түбән булһа, йорттар һәм социаль объекттар йылытыла башлай. 15 сентябрҙән һуң балалар баҡсалары, бала табыу йорттары һәм дауаханалар, йылылыҡ биреүҙе һорап, ғариза менән мөрәжәғәт итә ала. Өфөләрҙең дә шундай уҡ хоҡуҡтары бар. «Үткән йылдарҙа халыҡтан бындай ғаризалар ҡабул ителмәне», — тип билдәләне Өфөнөң Торлаҡ хужалығы идаралығы директоры Рәил Мирхәйҙәров.
Йылытыу миҙгелен әҙерләүгә 236 миллион һум, республика ҡаҙнаһынан — 95 миллион, ҡала бюджетынан 40 миллион бүленгән. «Өфө инженерлыҡ селтәрҙәре» ҡала бюджетынан 100 миллион һум күләмендә аҡса алды.
«Быйыл йылытыу миҙгеле ваҡытында башланасаҡ, сифатлы йылытыу тәьмин ителәсәк. Ниндәйҙер көтөлмәгән хәлдәр ҙә килеп сығыу ихтимал, әммә уларҙы бөтөрөү өсөн көс һәм аҡса бар. Бер фатир ҙа йылыһыҙ ҡалмаясаҡ», — тип ышандырҙы Салауат Хөсәйенов.


text:
Ял көндәрендә Өфөлә сираттағы йәрминкәләр уҙасаҡ Фото: Олег Яровиков
Ял көндәрендә Өфөлә сираттағы йәрминкәләр уҙасаҡ
Ял көндәрендә Өфөлә сираттағы йәрминкәләр уҙасаҡ Фото: Олег Яровиков
Алдағы ял кәндәрендә, 28 һәм 29 сентябрҙә, Өфөлә сираттағы көҙгө йәрминкәләр үткәрелә, унда арзаныраҡ хаҡҡа төрлө ауыл хужалығы продукттары һатып алырға мөмкин буласаҡ.
Дим районында Правда урамы буйлап — Таллин урамынан М. Йәлил урамына тиклем – автомобиль юлы эргәһендә йәшелсә, ит һәм бал менән һатыу итеү йәйелдерәләсәк.
Калинин районында «Ауыл хужалығы йәрминкәһе» сауҙа-сервис комплексы (Интернациональ урамы, 139) алдындағы майҙанда, «Меркурий» яуаплылығы сикләнгән йәмғиәтенең «Юлдаш» сауҙа-йәрминкә комплексында (Боровой урамы, 14, 3-сө корпус), «Шаҡша» сауҙа комплексы алдындағы майҙанда (Гвардия һәм Йәшел урамдары саты), шулай уҡ Баландин һәм Мушников урамдары сатында урынлашҡан майҙанда ҡышҡылыҡҡа запастар яһарға мөмкин буласаҡ.
Өфөнөң Киров районында ауыл хужалығы йәрминкәһе элекке «Аврора» кинотеатры бинаһы (Эшсе-хәбәрселәр урамы, 20) алдындағы майҙанда эшләйәсәк.
Ленин районында ауыл халҡы өфөләргә үҙ продукцияһын «Пушкин» сауҙа-сервис комплексы (Пушкин урамы, 35/1) алдында һәм «Тулҡын» скверы ҡаршыһындағы майҙанда тәҡдим итәсәк. Баш ҡала хакимиәтенең матбуғат хеҙмәтенән хәбәр итеүҙәренсә, Ленин районында ауыл хужалығы йәрминкәләре шәмбе, 28 сентябрҙә, генә эшләйәсәк.
Орджоникидзе районында һәр ваҡыттағыса Серго Орджоникидзе исемендәге майҙан (Беренсе май урамы, 14), «Меркурий» сауҙа үҙәге алдындағы майҙан (Ҡулса урамы, 65), «Урал» сауҙа-сервис комплексының автопарковка майҙансығы (Рәсәй урамы, 23), шулай уҡ «Тирәктәр» сауҙа йорто эргәһендәге майҙан (Коммунарҙар урамы, 59) йәрминкәләр ҡарамағына тапшырыласаҡ.
Октябрь районы халҡы «Магнит» магазины эргәһендәге майҙанда (Жуков урамы, 30) һәм «Гагарин» сауҙа-сервис комплексы (Гагарин урамы, 42) алдындағы майҙанда үҙенә кәрәкле ауыл хужалығы продукттары запасы туплай аласаҡ.
Совет районында сауҙа «Башкирнефтепродукт» заправкалау станцияһы (Менделеев урамы, 157) йәнәшәһендәге майҙанда киң ҡолас менән эшләйәсәк.
Был ял көндәрендә Йәштәр һарайы һәм Спорт һарайы алдындағы майҙандарҙа ауыл хужалығы продукттары менән һатыу итеү алып барылмаясаҡ.
Хәтерегеҙгә төшөрәбеҙ, Башҡортостан баш ҡалаһында көҙгө ауыл хужалығы йөрминкәләре 27 октябргә тиклем дауам итәсәк.


text:
Башҡортостан Президенты: «Власть та, сәйәсмәндәр ҙә халыҡ өсөн эшләүгә йүнәлтелгән булырға тейеш»
Башҡортостан Президенты Рөстәм Хәмитов Өфөлә үткән берҙәм рәсәйлеләрҙең республика конференцияһында ҡатнашҡан делегаттарҙың иғтибарын республика властары һәм «Берҙәм Рәсәй» партияһы эшмәкәрлегендә иҡтисад һәм сәйәсәт нисбәтенә йүнәлтте.
— Республика властары сәйәсәт өлкәһендә үҙҙәренең бурысын үтәй, тип иҫәпләйем – ирекле йәмғиәт үҫтереү юлында административ кәртәләр юҡ ителә, — тине республика башлығы. – Барлыҡ сәйәси көстәр ҙә тигеҙ хоҡуҡлы. Милләт-ара мөнәсәбәттәр тотороҡло, һәм уларҙың тотороҡло булыуына берәүҙең дә шиге юҡ. Әлбиттә, власть сәйәсәттән ситләшмәйәсәк, әммә хәҙер сәйәси бурыстарҙы үтәүҙә партиялар ҙа, йәмәғәт ойошмалары ла ҙур роль уйнарға тейеш. Власть нигеҙҙә иғтибарын граждандарҙы борсоған иҡтисади мәсьәләләрҙе хәл итеүгә йүнәлтергә тейеш.
«Берҙәм Рәсәй» башҡа партиялар кеүек үк – тәү сиратта сәйәси институт, тип билдәләне Рөстәм Хәмитов.
— Бер яҡтан, «Берҙәм Рәсәй» партияһы билдәләмәһе буйынса уҡ сәйәсәт менән шөғөлләнергә тейеш, икенсенән — «Берҙәм Рәсәй» — власть партияһы, һәм халыҡ был властан нимә көтә, ул шуны эшләргә тейеш, — тип һыҙыҡ өҫтөнә алды республика Президенты. — Ә халыҡ уның аныҡ һәм реаль проблемаларын, күпселек йәһәттән иҡтисади мәсьәләләрен хәл итеүҙе көтә. Сәйәсәт, ниндәйҙер мәғәнәлә, иҡтисадҡа ҡарағанда уңайлыраҡ эш. Сәйәсәттә аныҡ күрһәткестәр юҡ, унда яманлыҡҡа ҡаршы яҡшылыҡты яҡлап, тыныс ҡына һөйләргә була. Әммә кешеләр беҙҙән быны түгел, ә билдәле һөҙөмтәләр көтә. Власть та, сәйәсмәндәр ҙә халыҡ өсөн эшләүгә йүнәлтелгән булырға тейеш. «Берҙәм Рәсәй»ҙең быны аңлауы һәм иҡтисади мәсьәләләрҙән ситләшмәүе мине ҡыуандыра.


text:
Күмертау хакимиәте башлығы телеэфирҙа ҡала халҡы менән диалог алып бара
Күмертау телевидениеһында – «Арис» телерадиокомпанияһында «Городские подробности» программаһы старт алды. Тура эфирҙа Күмертау хакимиәте башлығы Борис Беляев ҡала халҡы менән бөгөнгө көндәге көнүҙәк мәсьәләләр буйынса диалог алып бара.
Ике программа — «Ҡартлыҡ — шатлыҡ» һәм «Балалар һәм йәштәр» эфирға сыҡҡан да инде. Күмертау халҡы хакимиәт башлығына телефон, электрон почта, Skype, ICQ–портал аша мөрәжәғәт итә ала. «Балалар һәм йәштәр» программаһы дауамында ғына Борис Беляевҡа ҡала тормошоноң төрлө өлкәһенә — һаулыҡ һаҡлауға, мәғариф, ял, тәртип һаҡлауға ҡағылышлы 50-гә яҡын һорау килгән. Бер нисә һорауға тура эфир барышында яуап бирелгән. Ентекле тикшереүҙе талап иткән һорауҙар контролгә алынған. Уларға яуаптар урындағы баҫма аша биреләсәк.


text:
Төбәктә минималь аҙыҡ-түлек тупланмаһы ғинуарҙа 1,3 процентҡа ҡиммәтләнгән
Башҡортостанда минималь аҙыҡ-түлек тупланмаһы ғинуарҙа 1,3 процентҡа ҡиммәтләнгән. Бындай мәғлүмәт менән Федераль дәүләт статистика хеҙмәтенең Башҡортостан Республикаһы буйынса Территориаль органы таныштыра. Ғинуар айы йомғаҡтары буйынса уның хаҡы бер айға иҫәптә 2433,7 һум тәшкил иткән.
Минималь аҙыҡ-түлек продукттары тупланмаһы хаҡы хеҙмәт йәшендәге ир-егет өсөн иң кәм аҙыҡ-түлек тупланмаһы нигеҙендә билдәләнә. Аҙыҡ-түлек кәрзине хаҡын билдәләү буйынса методик күрһәтмәләр 1999 йылда РФ Хөкүмәте ҡарары менән раҫланған.


text:
Рөстәм Хәмитов Федерация Советы ағзалары һәм Дәүләт Думаһының Башҡортостандан һайланған депутаттары менән осрашты Фото: Андрей Старостин
Рөстәм Хәмитов Федерация Советы ағзалары һәм Дәүләт Думаһының Башҡортостандан һайланған депутаттары менән осрашты
Рөстәм Хәмитов Федерация Советы ағзалары һәм Дәүләт Думаһының Башҡортостандан һайланған депутаттары менән осрашты Фото: Андрей Старостин
ӨФӨ, 2015 йыл, 28 август. /«Башинформ» мәғлүмәт агентлығы, Илья Спиридонов/.
27 августа Конгресс-холда Башҡортостан Башлығы Рөстәм Хәмитов Федерация Советы ағзалары һәм Дәүләт Думаһының Башҡортостандан һайланған VI саҡырылыш депутаттары менән осрашты.
Осрашыу барышында төбәкте социаль-иҡтисади үҫтереү, уның инвестиция йәлеп итеү ҡеүәһен арттырыу, гражданлыҡ йәмғиәте институттарын камиллаштырыу һәм импортты алмаштырыу программаһын ғәмәлгә ашырыу мәсьәләләре тикшерелде.
– Бөгөнгө осрашыуҙа республикалағы хәлдәрҙең торошо, яҡын арала нисек эшләргә кәрәклеге хаҡында һөйләшәсәкбеҙ, – тине Рөстәм Хәмитов. – Дөйөм алғанда, беҙҙә хәлдәр һәйбәт тип әйтә алам. Рәсәй Президенты указдарын уңышлы үтәйбеҙ, ыңғай һөҙөмтәләр бар.
Бюджетҡа һалым һәм һалым булмаған килемдәр план күрһәткестәренән 10 процентҡа күберәк, тип билдәләне республика Башлығы. Күп осраҡта был Башҡортостан Хөкүмәтенең эре һалым түләүселәр менән шәхси эшләүенә бәйле. Һумдың долларға ҡарата тирбәлеүе лә ҙур роль уйнай, был экспортерҙарға өҫтәмә керем алырға мөмкинлек бирә.
– Һуңғы бер нисә йылда инвестиция йәһәтенән үҫешәбеҙ. Бөгөн дөйөм Рәсәй күрһәткестәре түбәнәйгән ваҡытта беҙҙә инвестиция йәлеп итеү ҡеүәһе 4,5 процентҡа артығыраҡ. 2015 йылды уңышлы тамамларбыҙ һәм инвестиция буйынса планды үтәрбеҙ тип ышанам, – тип билдәләне Рөстәм Хәмитов.
Бөгөнгө көндә Башҡортостан торлаҡ төҙөү күләме буйынса Волга буйы федераль округында беренсе урынға сыҡты, тип белдерҙе төбәк етәксеһе. Шуның менән бергә округтың башҡа төбәктәрендәге кеүек үк, республикала ла күмәртәләп һәм берәмләп һатыу күләме кәмене.
– Был халыҡтың үҙҙәренең сығымдарын сикләүе хаҡында һөйләй: берәүҙәр киләсәктә килеме кәмер тип хәүефләнә, икенселәрҙең аҡсаһы юҡ, – тип һыҙыҡ өҫтөнә алды Рөстәм Хәмитов. – Бер яҡтан, йылды һәйбәт тамамларбыҙ тигән ышаныс бар. Бюджет запастары етерлек. Эш хаҡын түләүгә, Президент указдарын үтәүгә килгәндә, бер ниндәй ҙә шик юҡ. Икенсе яҡтан, бөгөн илебеҙҙә күҙәтелгән иҡтисади үҙгәрештәр беҙҙе лә урап үтмәне. Башҡаса булыуы мөмкин түгел. Тимәк, ошо эҙемтәләрҙе йомшартыу буйынса эшләйәсәкбеҙ.


text:
1 апрелдән социаль пенсиялар 17,1 процентҡа артасаҡ – Башҡортостандың Хеҙмәт министрлығы
1 апрелдән алып Рәсәйҙә социаль пенсиялар 17,1 процентҡа артасаҡ. Ил Хөкүмәтенең тейешле бойороғона ҡул ҡуйылған.
Рәсәй бюджетында бының өсөн етерлек аҡсалар ҡаралған – 40 миллиард һумдан ашыу. Индексациялау 3,7 миллион рәсәйлегә ҡағыласаҡ.
Ҡул ҡуйылған документҡа ярашлы, өҫтәмә түләүҙәрҙең суммаһы пособиелары процент яғынан социаль пенсия күләменән торған һәм билдәләнгән кешеләр категорияһы өсөн артасаҡ.
Бындай өҫтәмә түләүҙәрҙе Башҡортостанда Бөйөк Ватан һуғышы инвалидтары, Бөйөк Ватан һуғышында ҡатнашыусы ҡатындар, айырым ҡаҙаныштары һәм почет исемдәре булған ветерандар, реабилитацияланған кешеләр, шулай уҡ хәрби эшмәкәрлек инвалидтары ала.
— Артыу күләме категорияһына ҡарата 94,71 һумдан алып 631,39 һумға тиклем тәшкил итәсәк. Арттырылған күләмдә пенсияны ағымдағы йылдың 1 апреленән алып республиканың 15 меңдән ашыу ветераны аласаҡ, — тип хәбәр итте БР Хеҙмәт һәм халыҡты социаль яҡлау министрлығының матбуғат секретары Роза Кузьменко.
Хеҙмәт пенсияларына ҡағылғанда, ул 2014 йылдың 1 февраленән алып индексацияланды. Улар, үткән йылға ҡулланыу хаҡтарын иҫәпкә алыу менән, 6,5 процентҡа артты, тип өҫтәнеләр министрлыҡта.


text:
якшәмбе, 22 гыйнвар 2017, Казан вакыты 23:21
Өфөлә бер егет ҡыҙыл танытма күрһәтеп халыҡты талау менән кәсеп иткән. Республика прокуратураһы мәғлүмәттәренән күренеүенсә, 27 йәшлек егет үҙен енәйәттђрҙе асыҡлау бүлеге хеҙмәткәре тип танытҡан. Урамда ҡайһы берәүҙәрҙе туҡтатып ул:
Әле генә бер енәйәтсе бысаҡ менән ҡулланып енәйәт яһаған, һеҙҙең дә бысағығыҙ юҡмы?- тип тентеү өсөн яҡындағы йорт подъзены алып барған.
Бында ул «шикле кешене» тентеп кеҫәһендәге барлыҡ мөлкәтен талаған. 2007-се йылдың октябрь һәм ноябрендә генә ул ошондай 15 енәйәт ҡылған. Былары әлегә асыҡланғаны ғына тип хәбәр итә хоҡуҡ һаҡлаусылар. Был кеше ҡулға алынған. Баҡтиһәң ул быға тиклем дә талау өсөн 2 йылға хөкөм ителеп яңыраҡ ҡына иреккә сығарылған булған. Әле уның эше ҡарала. Әсәһе улы талап алғандарға 40 мең һум аҡсаны кире ҡайтарған.


text:
Ағиҙел йылғаһы аша Өфөнөң яңы күперҙәре М5 һәм М7 федераль трассаларҙы тоташтырасаҡ
Өфөлә РФ Президентының Волга буйы федераль округындағы Тулы хоҡуҡлы вәкиле Михаил Бабич, РФ транспорт министры Максим Соколов һәм Башҡортостан башлығы Рөстәм Хәмитов төҙөлөп килгән күперҙәрҙе ҡаранылар. Иң тәүҙә Ағиҙел йылғаһы аша Галле урамындағы хәҙерге күперҙән ағым буйынса 40 метрға юғарыраҡ урынлашҡан күперҙе ҡаранылар. Уның оҙонлоғо 836 метр тәшкил итәсәк, ә төҙөлөш хаҡы 4,8 миллиард һумға баһаланған. Тәүге автомобилдәр ағымын күпер 2016 йылдың июлендә ҡабул итә аласаҡ.
— Был бик мөһим объект, — тип билдәләне РФ транспорт министры Максим Соколов. — Күперҙәр тиҙ генә төҙөлмәй, һәм хатта өҫтәмә финанстар ҙа эште тиҙләтмәйәсәк.
Киләһе объект – Воровский урамындағы Ағиҙел йылғаһы аша иҫке күпер. Бөгөнгә аркалы юл күперенең оҙонлоғо 637,3 метр.
— Был күпер 1947 йылда проектланған, 1953-56 йылдарҙа һалынған, — тип һөйләне Андрей Федин, иҫке күперҙең реконструкциялау проектын әҙерләүсе «Башкирдортранспроект» дәүләт унитар предприятиеһы директоры. — 2003 йылда белгестәр ентекле тикшереү үткәргән һәм күперҙе авария хәлендә тип танығандар, сөнки ул хәҙерге ауырлыҡты күтәрә алмай.
Күпер ҡала өсөн стратегик әһәмиәткә эйә – ул Өфөгә көньяҡтан инеү, Ырымбурға, Стәрлетамаҡҡа, Дим һәм Чесноковка биҫтәләренә сығыу юлы. Реконструкциянан һуң күпер оҙонлоғо 684 метр тәшкил итәсәк. Унда арка алынасаҡ, күпер айырылмаҫ, берҙәм буласаҡ.
— Өфө – М5 һәм М7 – ике трассала торған берҙән-бер ҡала, — тип билдәләне Андрей Федин. — Шуға күрә күперҙә һыҙаттарҙы арттырырға кәрәк. Реконструкциянан һуң улар инеү яҡҡа бишәү һәм сығыу яҡҡа алтау булып китәсәк.
Проектҡа ярашлы, төҙөлөш ике йыл дауам итәсәк. Эштәрҙең башланыу ваҡыты әлегә билдәһеҙ.
Башҡортостан башлығы Рөстәм Хәмитовтың әйтеүе буйынса, яңыртылған ҡала транспорт коридоры – М5 һәм М7 – ике федераль трассаны тоташтыра аласаҡ.


text:
Истанбулда Башҡортостан мәҙәниәт көндәре үтәсәк
Республика делегацияһы бөгөн иртәнсәк 18-21 июндә Истанбулда үтәсәк Башҡортостан мәҙәниәте көндәрендә ҡатнашыу өсөн Төркиәгә осто.
Делегация составында — Хөкүмәт Премьер-министры урынбаҫары, БР мәҙәниәт һәм милли сәйәсәт министры Илдус Илешев, БР Хөкүмәте Премьер-министры урынбаҫары, республиканың сәнәғәт һәм тышҡы иҡтисади бәйләнештәр министры Юрий Пустовгаров, Өфө ҡалаһы ҡала округы хакимиәте башлығы Павел Качкаев, Өфөнөң Киров районы хакимиәте башлығы Юлай Ильясов, башҡа рәсми кешеләр — БР Хөкүмәте ағзалары, фән, мәҙәниәт һәм сәнғәт эшмәкәрҙәре, йәмәғәт ойошмалары, киң мәғлүмәт саралары вәкилдәре.
Делегацияны Башҡортостан Республикаһы Хөкүмәте Премьер-министры Раил Сарбаев етәкләй, ул Истанбулға Юрий Пустовгаров һәм Павел Качкаев менән бергә һуңыраҡ осасаҡ.
Истанбулда БР Мәҙәниәт көндәре программаһында Джэмаль Рашид Рэй концерт залында Башҡортостан сәнғәт оҫталарының ҙур концерты, Башҡортостан Республикаһының Төркиә Республикаһындағы Вәкиллеге ҡарамағында Башҡорт халҡының тарих һәм этнография йортон асыу тантанаһы, Рәсәй составында Башҡортостан автономияһын иғлан итеүҙең 90 йыллығына арналған түңәрәк өҫтәл үткәреү ҡаралған. Истанбулдың үҙәгендә, Мәхмет Акиф Эрсой паркында, башҡорт милли байрамы — һабантуй үтәсәк.


text:
Фото:
Күмертауҙа уҡыуҙы тамамлаған йәштәрҙе эшкә урынлаштырыу юғары кимәлдә
Фото:
Башҡортостандағы район һәм ҡалаларҙың мәшғүллек үҙәктәре сығарылыш уҡыусыларын эшкә урынлаштырыу буйынса әүҙем эш алып бара. Ыңғай өлгөләрҙең береһе – Күмертау. Көн элгәре булып үткән БР Хөкүмәтендәге халыҡты эшкә урынлаштырыуға булышлыҡ итеү координацион комитетының ултырышында Күмертауҙың Мәшғүллек үҙәге директоры Нина Александрова, 31 авгусҡа ҡарата ҡала предприятиелары менән стажерҙарҙы ҡабул итеү тураһында бер нисә килешеү төҙөлгән, тип белдерҙе. Был эште дауам итеү планлаштырыла. Стажировка дүрт ай ярым ваҡытты ала.
1 сентябргә ҡарата Күмертауҙа йәмғеһе 591 эшһеҙ иҫәпләнә, — тип билдәләне Нина Александрова. – Ағымдағы йылда беҙгә уҡыуын тамамлаған 145 кеше мөрәжәғәт итте. Шуларҙың 120-һе эшкә урынлаштырылды. Белгестәрҙең күбеһе Күмертау авиация производство предприятиеһында эш тапты. Шулай уҡ алты кеше быйыл ҡайтанан әҙерлек үтеүгә йүнәлтелде.
Стажировка темаһын ултырышта «Стәрлетамаҡ станоктар эшләү заводы» асыҡ акционерҙар йәмғиәтенең генераль директоры Владимир Жаринов дауам итте.
— Былтыр беҙ 19 сығарылыш уҡыусыһын стажировкаға ҡабул иткәйнек, быйыл – берәүгә күберәк булды, — тине ул. – Башлыса инженерҙар һәм технологтарҙы алабыҙ.
Завод етәксеһе йәш белгестәр менән эшләүҙәге бер нисә проблеманы билдәләне. Йыш ҡына практика армияға саҡырылыуҙары арҡаһында туҡтатыла: 2009 йылда бер нисә кешегә ошо сәбәпле практикаһын өҙөргә тура килгән. Бынан тыш, бөтә йәштәр ҙә билдәләнгән ваҡытта заманса станоктарҙа эшләүҙе үҙләштерә алмай. Владимир Жаринов фекеренсә, стажировка ваҡыты алты айҙан да кәм булмаҫҡа тейеш.


text:
Төбәктә умартасылар «Бал ҡорто туйы»на йыйылды Фото: Андрей Старостин
Төбәктә умартасылар «Бал ҡорто туйы»на йыйылды
Төбәктә умартасылар «Бал ҡорто туйы»на йыйылды Фото: Андрей Старостин
ӨФӨ, 2015 йыл, 4 сентябрь. /«Башинформ» мәғлүмәт агентлығы, Розалиә Вәлиева/.
Башҡортостанда умартасылар «Бал ҡорто туйы»на йыйылды. Умартасылар байрамы Бәләбәй районының Мәтәүбаш ауылында ойошторолдо.
Өсөнсөгә уҙғарылған «Бал ҡорто туйы»нда Башҡортостан, Татарстан, Сыуашстан, Пермь, Силәбе, Ырымбур өлкәләре, Мәскәү, Алтай крайы һәм Үзбәкстандың Фирғәнә өлкәһе умартасылары ҡатнашты. Бынан тыш, «Бал ҡорто туйы»на Алтай крайынан Милли умартасылар һәм умартасылыҡ продукцияһын эшкәртеүселәр ассоциацияһы рәйесе Сергей Тастан, Фирғәнә өлкәһенең Умартасылар союзы рәйесе, фән кандидаты Шерали Суяркулов, Биохимия һәм генетика институты хеҙмәткәрҙәре Алексей Николенко, Елена Салтыкова һәм Луиза Ғәйфуллина килгәйне.
Байрамда бал конкурсы булды. «Ҡара төҫтәге бал» номинацияһында беренсе урынды Архангел районынан Хәйҙәр Багдалов яуланы. Икенсе урында — Иглин районынан Дмитрий Назаров, өсөнсөлә — Силәбе өлкәһенән Юрий Попов.
«Асыҡ төҫтәге бал» номинацияһында беренсе урынға Шишмә районы умартасыһы Иван Вавилов лайыҡ булды. Икенсе һәм өсөнсө урындарҙы Ырымбур өлкәһенән Вадим Хөснөтдинов менән Туймазы районынан Камил Кашапов бүлеште.
Ойоштороусылар хәбәр итеүенсә, быйыл байрамда тәүге тапҡыр баллы эсемлектәр, балалар ижады һәм «Баҡса фестивале» конкурстары үткәрелгән. Туймазы районынан ун йәшлек Тимур Ғәлимуллин балалар ижады бәйгеһендә беренсе урын яулаған. Ул ҡайын туҙынан бәләкәй төтәткес эшләгән. Уны аукционда 600 һумға һатып алдылар, аҡса иһә Тимурҙың ата-әсәһенә тапшырылды.
Бөтә призерҙарға ла дипломдар, миҙалдар һәм ҡиммәтле бүләктәр бирелде.
Сауҙа рәттәрендә бал һәм башҡа умартасылыҡ продукттарын, «Бал ҡорто туйы-2015» сувенир продукцияһын, умартасылыҡ инвентарын, шулай уҡ бал ҡорттары өсөн «Хитомил» тәбиғи препаратын һатып алырға мөмкин ине.


text:
«Көньяҡ Урал-2010» туриадаһы 30 апрелдә старт ала
30 апрелдән 10 майға тиклем Силәбе өлкәһенең Төлөк ҡасабаһында спорт туризмы буйынса VII «Көньяҡ Урал-2010» асыҡ Республика туриадаһы үтәсәк.
БР Йәштәр сәйәсәте, спорт һәм туризм министрлығының рәсми сайтынан хәбәр итеүҙәренсә, йолаға һәм дөйөм туристик байрамға әйләнгән Көньяҡ Уралға яҙғы походтар ярышы быйыл Бөйөк Еңеүҙең 65 йыллығына арнала.
1-3 ҡатмарлылығындағы бәләкәй категориялағы маршруттар ҡатнаша.
Ярыштар менән Башҡортостан Республикаһының Туристик-спорт ойошмаһы менән берлектә БР Йәштәр сәйәсәте, спорт һәм туризм министрлығы етәкселек итәсәк.
Туриадала теләге булғандарҙың барыһы ла ҡатнаша ала.
Туриаданы асыу тантанаһы 30 апрелдә көндөҙгө сәғәт бергә билдәләнгән.
Старт урыны — Төлөк ҡасабаһындағы «Ватанды һаҡлаусыларға» һәйкәле.


text:
Башҡортостанда банкротҡа әйләнгән предприятиелар буйынса хәл үҙгәрҙе Фото: Андрей Старостин
Башҡортостанда банкротҡа әйләнгән предприятиелар буйынса хәл үҙгәрҙе
Башҡортостанда банкротҡа әйләнгән предприятиелар буйынса хәл үҙгәрҙе Фото: Андрей Старостин
ӨФӨ, 2015 йыл, 13 июль. /«Башинформ» мәғлүмәт агентлығы, Артур Басиров/.
2011 йылдан алып 2015 йылдың тәүге яртыһына тиклем Башҡортостанда банкротҡа әйләнгән предприятиелар 438-гә кәмегән һәм июлгә 766 компания иҫәпләнә. Был хаҡта Федераль һалым хеҙмәтенең республика буйынса идаралығы хәбәр итә. Ошо уҡ осорҙа банкрот тип иғлан ителгән предприятиеларҙың дөйөм бурысы 14,2 миллиард һумдан 3 миллиардҡа тиклем төшкән.
Бынан тыш, һалымсылар ситтән (арбитраж) идара итеүселәрҙең эшмәкәрлеген даими контролдә тота. Мәҫәлән, ағымдағы йылдың беренсе ярты йыллығында һалым органдарына мөрәжәғәт итеү һөҙөмтәләре буйынса суд арбитраж идара итеүселәрҙең эшен законһыҙ тип табыу тураһында ете ғаризаны ҡәнәғәтләндергән, 16 идара итеүсегә штраф һалынған, туғыҙы дисциплина яуаплылығына тарттырылған.


text:
Ағайым менән ғорурланам
(Әнүәр Фәйзуллин)
Башҡарыусыһы: Дәминев Гүзәл,
5-се класс
Етәксеһе: Сәғитова Ә.М.
Төп өлөш
Минең ағайым Әнүәр Фәйзуллин 1988 йылдың 14 сентябрендә Ейәнсура районының йәмле Үрген ауылында тыуған. Тыуған ауылында ете класс тамамлағас, артабан белем алыуын Күмертау ҡалаһында Республика политехник лицей-интернатында дауам итә. Лицейҙы тик “5”-ле билдәләренә генә тамалап, 2005 йылда Заһир Исмәғилев исемендәге Дәүләт сәнғәт академияһына уҡырға инә. Юғары уҡыу йортон ҡыҙыл дипломға тамамлағас, Мостай Кәрим исемендәге Милли йәштәр театрына эшкә саҡырыла. Күп тә үтмәй уны әрме хеҙмәтенә саҡыралар. Хәрби бурысын Липецк ҡалаһында намыҫ менән үтәй һәм ҡайтыу менән ең һыҙғанып тағы эшкә тотона. Театрҙа ул 2010 йылдан эшләй. Тамашасы уны “Ун өсөнсө йондоҙ”, “Ҡыҙ урлау” “Ғайса бабай, өйлән давай”, “Ромео и Джульетто”, “Шәрәй мулла”, “Өлкән ул” спектаклдәре аша яҡшы белә. “Ун өсөнсө йондоҙ” спектаклендә Әзмәүер ролен, “Ҡыҙ урлау” спектаклендә мулла ролен, “Ромео и Джульетто” спектаклендә Парис, “Ташлама утты, Прометей” спектаклендә Гефест ролен башҡарып тамашасылар һөйөүен яулай. Ун дүрт спектаклдә уйнап та өлгөрә ул.
Ҡушымта 2 Ул башҡарған ролдәр:
Башҡортостандың ҡала-райондары буйлап ҡына түгел, күрше өлкәләрҙә лә йыш гастролдәргә йөрөй. Быйыл Ҡабарҙино-Балҡар Республикаһында булып ҡайтты. Ноябрь айында Мәскәүҙә үткәрелгән Халыҡ-ара «Рус утрауы» фестивалендә ҡатнашып труппа менән «Иң яҡшылар» номинацияларында еңеүселәр булып ҡайттылар. Быйыл йәй гөрләтеп туй үткәрҙеләр. Тормош иптәше Лилиә Исҡужина ла һөнәре буйынса актриса. Улар бергәләп М.Кәрим исемендәге Милли йәштәр театрында эшләп йөрөйҙәр. Октябрь айында БСТ каналында “Тәмле” тапшырыуында төшәләр. 6-7 декабрҙә «Яуҙы еңгән һөйөү» спектакленең премьераһы буласаҡ. Улар ошо премьераға әҙерләнәләр.
Ағайымдың театр тормошо тураһында һөйләгәндәре
Ағайымдың һөйләүе буйынса бер спектаклде ҡуйыу өсөн ике ай самаһы ваҡыт кәрәк. Режиссер спектаклде тәҡдим иткәс, улар тексты тәүҙә бер нисә ҡат уҡып сығалар. Шунан ролдәрҙе бүләләр һәм репетициялар башлана. Спектакль ҡуйыуға актерҙарҙан тыш, хореографтар, рәссамдар, гримерҙар, костюмерҙар йәлеп ителә. Премьераға бер аҙна ваҡыт ҡалғас, спектаклде халыҡ хөкөмөнә сығарыр алдынан, уны театрҙа художество етәксеһенә күрһәтәләр. Йылына улар өс-дүрт спектакль ҡуйып өлгәрәләр. Репетициялар иртәнән кискә тиклем һуҙыла. Сәнғәт өлкәһендә үҙ эшен яратҡан кешеләр генә эшләй ала.
Әнүәр Фәйзуллин төшкән фильмдар
Әнүәр Фәйзуллинды башҡорт киноларында ла төшөргә саҡыралар. Яҡташыбыҙ режиссер Таңсулпан Бураҡаева төшөргән «Кәләш алам” фильмында төп роль — кейәү егет ролен башҡара. Был фильм Иҫәнғол ауылында төшөрөлгән. «Тамыр»балалар студияһында балалар өсөн кинола төшә. Быйылғы йылда Яңы йыл өсөн төшөрөлгән фильмға ла саҡыралар уны. Был фильм әле тамашасылар хөкөмөнә сығарылмаған.
Әнүәр Фәйзуллиндың йырҙары
Студент йылдарында ул йырҙар менән мауыға. Заманса йәштәр өсөн йырҙарҙы дәртле итеп башҡара. Уның “Каникулдар”, “Һинһеҙ”, “Бергә булыу”, “Белһәңсе”, “Тапмайым һүҙҙәр”, “Ҡалмаҫмын яңғыҙ”, “Әҙермен” йырҙарын йәштәр яратып тыңлайҙар. «Бергә булыу» йыры хит-парадта ҡатнаша. Ҡайһы-бер йырҙарына клиптар төшөрөлгән.
Уның яратҡан шөғөлө
Кикбоксинг менән шөғөлләнә, спортты үҙ итә. Әҙ генә буш ваҡыты булыу менән спортзалға ашыға. Рәсәй кимәлендә үткәрелгән турнирҙа икенсе урын ала. Кикбоксинг менән әрме хеҙмәтендә шөғөлләнә башлай.
Ҡушымта 3
Әнүәр Фәйзуллин менән әңгәмә
— Яратҡан шөғөлөң ниндәй?
— Спортты үҙ итәм. Кикбоксинг менән шөғөлләнәм.
-Кикбоксинг менән ҡасан шөғөлләнә башланың?
-Әрме хеҙмәтендә
-Кикбоксинг менән шөғөлләнеү төп эшеңә ҡамасауламаймы?
-Юҡ, киреһенсә үҙеңде формала тоторға ярҙам итә тип уйлайым.
-Ә ни өсөн актер һөнәрен һайланың?
-Мәктәпте тамалағас, ҡайһы уҡыу йортона беренсе инәм, шунда уҡырмын, тип уйлағайным. Өс уҡыу йортона документтарҙы тапшырғайным, иң беренсе сәнғәткә индем.
-Был һөнәрҙе һайлағанға үкенмәйһеңме?
-Бер тамсы ла үкенмәйем, эшем бик оҡшай.
-Артистарға популярлыҡ кәрәк, популяр булыр өсөн кешегә ниндәй сифаттар кәрәк?
-Тырышлыҡ кәрәк, үҙ һөнәреңде яратырға һәм кешенән оялмаҫҡа кәрәк.
-Ир-егет булараҡ, йәшәү мәғәнәһен нимәлә күрәһең?
-Эштә, ғаиләне тәьмин итеүҙә
— Киләсәккә ниндәй пландарығыҙ бар?
— Яңы йылда Ҡыш бабай булып балаларҙы ҡыуандарыу.
Ҡушымта 4
Әсәһенең, туғандарының фекерҙәре
Әсәһе: “Әнүәр бәләкәй саҡта шофер булам тип хыялланғайны, ә мин уның врач булыуын теләгәйнем. Ләкин лицейҙа уҡығанда сәнғәт түңәрәгенә йөрөүе унда сәнғәткә һөйөү уята һәм сәнғәт юлын һайларға этәргес була. Мәктәп йылдарында «Урал батыр» ҡобайырын ятҡа һөйләүселәр конкурсында ҡатнашып, бәләкәйҙән сәхнәлә үҙен тоторға өйрәнә ”
Фәйрүзә Дәминева: «Әнүәр минең ике туған ҡустым. Яҡын туған булғас, беҙ уның менән йыш аралашып торабыҙ. Ул бер ҡасан да буш булмай, һәр саҡ нимә менәндер мәшғүл. Студент саҡта башҡалар каникулда ял итһә, ул йәйге лагерҙа эшләне. Кеше менән тиҙ уртаҡ тел таба, дуҫтары бик күп »
Лилиә Исҡужина: «Әнүәр минең таянысым да, кәңәшсем дә, яҡлаусым да. Уның эргәһендә мин үҙемде тыныс тотам. Ул мине көн һайын ғәжәпләндерегә тырыша»
Йомғаҡлау
Был эшкә тотонғас, мин ағайым төшкән фильмдарҙы , спектаклдәрҙе ҡараным, йырҙарын тыңланым. Уның менән, туғандары менән әңгәмәләштем. Башҡорт сәнғәте хаҡында тағы ла күберәк белдем. Артист булыр өсөн бер туҡтауһыҙ ижад итергә, үҙ өҫтөңдә эшләргә кәрәклеген төшөндөм. Ағайым тураһында күп яңылыҡтар астым һәм ағайыма булған хөрмәтем тағы ла артты.
Тезистар
Эҙләнеү эшенең темаһы: Ағайым менән ғорурланам
Эҙләнеү эшенең авторы: Дәминева Гүзәл Самат ҡыҙы
Авторҙың мәктәбе һәм класы: Ейәнсура районы Иҫәнғол 2-се һанлы урта дөйөм белем биреү мәктәбенең 5-се класс уҡыусыһы
Ғилми етәксеһе: Сәғитова Әлиә Мәүлит ҡыҙы
Һуңғы йылдарҙа беҙҙең мәҙәниәтебеҙ һиҙелерлек үҫешә, яңы фильмдар төшөрөлә, спектаклдәр ҡуйыла, йәш артистар барлыҡҡа килә. Тик, үкенескә күрә, беҙҙең күп йәштәребеҙ сит ил музыкаһына иҫтәре китә, ул артистарҙы кумир итеп күрә. Ә бит беҙҙең милләтебеҙ араһында ла бына тигән халҡы өсөн-янып-көйөп йөрөгән, спорт менән шөғөлләнгән, насар ғәҙәттәрҙән ары торған йәштәребеҙ етерлек. Шул йәштәребеҙ, уларҙың ижады аша башҡорт мәҙәниәтенә ҡыҙыҡһыныу уятыу беҙҙеп төп бурыстарыбыҙҙың береһе булды. Заман йәштәре ниндәй булырға тейеш тигән проблеманы ла күтәрҙек. Был бөгөнгө көндә иң актуаль мәсьәләләрҙең береһе булып тора.
Тикшереү
Был тикшереү эшен беҙ сентябрь аҙағында башланыҡ. Йәш артист булғанға күрә, уның тураһында материалдар бик аҙ ине. Беҙгә күберәк уның үҙе менән һөйләшеп, туғандары менән аралашып эшләргә тура килде. Иң беренсе мин мәктәптә тиҫтерҙәрем араһында һорау алыу ойошторҙом. Һорау алыуҙың яуаптарын ҡарағас, мин үҙемдең теманы дөрөҫ һайлағаныма инандым. (Ҡушымта 1 )
Шунан Әнүәр Фәйзуллин менән һөйләшеп, уның ниндәй спектаклдәрҙә уйнағаны менә ҡыҙыҡһындым (Ҡушымта 2). Ағайымдың тормош юлы менән уның әсәһе һәм туғандарының һөйләүе аша таныштым. (Ҡушымта 4), һәм ағайымдың үҙе менән әңгәмәләштем(Ҡушымта 3) йырҙарын тыңланым, фотоларын ҡараным. Ул төшкән “Кәләш алам” фильмын ҡараным.
Аннотация
Был хеҙмәт мәҙәниәт бүлегенә ҡарай. Был эш инеш өлөштән, төп һәм йомғаҡлау өлөштәренән һәм ҡушымталарҙан тора. Яҡташыбыҙ Әнүәр Фәйзуллиндың тормош һәм ижад юлына бағышланған. Актерҙың спектакль һәм киноларҙа төшкән фотолары ҡуйылды.
Ҡушымта 1.
Уҡыусыларға түбәндәге һорауҙар тәҡдим ителде:
Беҙҙең районда ниндәй фильмдар төшөрөлгән?
Кем ул Әнүәр Фәйзуллин?
Һорау алыуҙа 31 уҡыусы ҡатнашты.
Яуаптар түбәндәгесә булды:
«Урман һуҡмағы»-15 уҡыусы
«Кәләш алам»- 17 уҡыусы
Белмәйем- 3 уҡыусы
Әнүәр Фәйзуллин – Үрген ауылыныҡы – 2 уҡыусы
“Кәләш алам” фильмында төшкән — 3 уҡыусы
Белмәйем – 26 уҡыусы
Инеш
Яҡташыбыҙ, Үрген ауылы егете, йәш актер Әнүәр Фәйзуллин тамашасыларға “Кәләш алам” фильмы аша яҡшы таныш. Егерме биш кенә йәшлек егет сәнғәт өлкәһендә ең һыҙғанып эшләп йөрөй. Мин һеҙҙе уның тормош юлы, ижады, яратҡан шөғөлө менән таныштырырға теләйем.
Эҙләнеү маҡсаты: Ағайым Әнүәр Фәйзуллиндың тормош юлы һәм ижадын өйрәнеп башҡалар менән таныштырыу, уның ижады аша башҡорт мәҙәниәтенә һөйөү тәрбиәләү
Бурыстары: Билдәле яҡташыбыҙҙың ижады аша башҡорт мәҙәниәтенә ҡыҙыҡһыныу уятыу һәм таныштырыу, тиҫтерҙәремә уны өлгө итеп ҡуйып, заман йәштәренең ниндәй булырға кәрәклеген аңлатып, уның менән ғорурланыу тойғоһо уятыу
Эҙләнеү объекты: Әнүәр Фәйзуллин төшкән фильмдарҙы, спектаклдәрҙе ҡарау, йырҙарын тыңлау, уның үҙе һәм туғандары менән әңгәмә.
Теманың ғилми яңылығы: Әнүәр Фәйзуллин йәш актер булараҡ уның ижадын тейешле кимәлдә белмәүселәр ҙә бар, кемдәрҙер уның исемен беренсегә ишетеүе мөмкин, сөнки йәш быуын күберәк сит ил актерҙарына иҫтәре китә, уларҙы кумир итеп күрә, ә беҙҙең милләтебеҙ араһында ла бына тигән халҡы өсөн янып-көйөп йөрөгән йәштәребеҙ байтаҡ. Әнүәр Фәйзуллиндың тормошон һәм ижадын өйрәнеп, башҡаларҙы ла ҡыҙыҡһындырырға тигән өмөттәмен
Актуаллеге: Һәр кеше һәр кеше үҙенең тарихын, тыуған яғын, билдәле яҡташтарын, йыр-моңон, мәҙәниәтен белергә тейеш, халҡына тоғро хеҙмәт итеүсе шәхестәре менән ҡыҙыҡһынырға тейеш
Практик әһәмиәте: Был эштең материалдарын башҡорт мәҙәниәте, башҡорт теле һәм әҙәбиәте дәрестәрендә ҡулланырға мөмкин.
Ҡулланылған әҙәбиәт
“Кәләш алам” фильмы
Мостай Кәрим исемендәге Милли йәштәр театры сайты
БСТ – онлайн, “Тәмле ” тапшырыуы
«Автобус» спектакле


text:
Төбәк банкыларын үҫтереү буйынса эш алып барыла
Башҡортостан Президенты Рөстәм Хәмитов Рәсәй үҫеш банкы (РосБР) идараһы рәйесе Сергей Крюков һәм РФ Дәүләт Думаһы депутаты Анатолий Аксаков менән осрашты. Унда бәләкәй һәм урта бизнесҡа кредит биреүҙе камиллаштырыу мәсьәләләре тикшерелде. Республика башлығы, төбәк әлеге ваҡытта яңы үҫеш этабында, һәм беҙ РосБР менән хеҙмәттәшлек итеү яҡлыбыҙ, тип билдәләне.
— Беҙгә төбәк банкыларын үҫтерергә кәрәк, — тип һыҙыҡ өҫтөнә алды Рөстәм Хәмитов.
РФ Дәүләт Думаһы депутаты, Иҡтисади сәйәсәт һәм эшҡыуарлыҡ буйынса комитет рәйесе урынбаҫары Анатолий Аксаковтың һүҙҙәренә ҡарағанда, Башҡортостан ҡеүәтле иҡтисади потенциалға эйә.
— Республика етәкселеге төрлө проблемаларҙы хәл итеүҙең яңы юлдарын эҙләй, — тине ул. – Төбәк банкылары менән үҙ-ара һөҙөмтәле мөнәсәбәттәр юлға һалына, бәләкәй һәм урта бизнесҡа кредит биреү юҫығында әүҙем эш алып барыла. Һәм был Рәсәй үҫеш банкы өсөн өҫтөнлөклө йүнәлештәрҙең береһе булып тора.
Бөгөн бәләкәй һәм урта эшҡыуарлыҡ өсөн кредиттар алыуҙа стагнация күҙәтелә. Сергей Крюков, бизнес-берләшмәне бәләкәй бизнесҡа кредит бирергә ҡыҙыҡһындырырға кәрәк, тип хәбәр итте.
— Беҙ льготалы шарттар һәм түбән кредит ставкалары менән программалар тәҡдим итәбеҙ, — тип аңлатты ул. – Былар барыһы ла эшҡыуарҙарҙың әүҙемлеген стимуллаштырыуға ярҙам итергә тейеш. Шулай уҡ беҙ моноҡалаларға ярҙам итергә мөмкинлек биреүсе программаларға ҙур иғтибар бүләбеҙ. Башҡортостан Президенты менән беҙ үҙ-ара хеҙмәттәшлектең күп кенә юлдарын тикшерҙек. Берлектәге тырышлыҡтарыбыҙ республикала бәләкәй һәм урта бизнесты үҫтереүгә, шулай уҡ банк партнерҙары даирәһен киңәйтеүгә булышлыҡ итер, тип ышанам.


text:
Фото:
Башҡортостан Республикаһы делегацияһы эш сәфәре менән Палестинаға быйыл уҡ барасаҡ
Фото:
Башҡортостан Президенты Рөстәм Хәмитов һәм Палестина милли хакимиәте башлығы Мәхмүд Аббас Башҡортостан Республикаһы менән Палестина автономияһы хеҙмәттәшлеге перспективаларын юғары баһалай. Был турала улар осрашыу һуңында журналистарға белдерҙе.
— Был беҙҙең Башҡортостан Республикаһына тәүге килеүебеҙ, беҙ республика менән саҡ таныша башланыҡ һәм бер визит менән генә туҡталып ҡалмаясаҡбыҙ,— тине Мәхмүд Аббас. — Делегациялар менән алмашыу хаҡында һөйләшеп килештек һәм беҙҙең бйләнештәр тағы ла ҙурыраҡ, яҡшыраҡ һөҙөмтәләргә килтерер, тип ышанабыҙ.
Рөстәм Хәмитов Мәхмүд Аббастың Башҡортостанға килеүенең мөһим ваҡиға булыуын билдәләне.
— Был беҙҙең мөнәсәбәттәрҙең башы ғына икәнлеген аңлайбыҙ, уларҙың аныҡ эштәр менән тулыланыуы һуңыраҡ буласаҡ,— тип билдәләне республика Президенты. — Шулай ҙа беҙ бөгөн үк шуны әйтә алабыҙ: Башҡортостан Республикаһында Палестинанан студенттар уҡый, беҙҙә республиканан Палестинаға, шулай уҡ Палестинанан беҙгә ташырлыҡ тауарҙар бихисап. Шуға ла ике аралағы хеҙмәттәшлекте үҫтереү мөмкинлектәренең ҙур булыуы аңлашыла.
Рөстәм Хәмитов, Башҡортостан Республикаһы делегацияһының Палестинаға сәфәре быйыл уҡ планлаштырыла, тип өҫтәне.


text:
Фото:
ВТБ Өфөлә Башҡортостан предприятиеларын 2 млрд һум самаһына кредитлаған
Фото:
ВТБ банкыһының Өфөләге филиалы ағымдағы йылдың беренсе кварталында республика предприятиеларына дөйөм күләмдә 2 млрд һумлыҡ кредит биргән. Был уҙған йылдың ошо уҡ осоро менән сағыштырғанда өс тапҡырға күберәк.
— Беренсе квартал һөҙөмтәһенә, һис шикһеҙ, былтыр эшләнгән эш тә йоғонто яһаны, ул ваҡытта беҙ кредит портфеле күләмен дүрт тапҡырға арттырғайныҡ. Байрамдар һәм республика тормошонда ваҡиғалар күп булғанда, тиҫтә ярым килешеү һәм ғинуарҙан мартҡа тиклем Башҡортостан предприятиеларына бирелгән ике миллиард самаһы кредит – быны мин йылдың яҡшы башланыуы тип иҫәпләйем, — тип аңлатма бирә «Башинформ» агентлығына ВТБ-ның Өфөләге филиалы идарасыһы Алексей Самсонов.
Ул, кредит алған предприятиелар иҫәбендә эре етештереүселәр генә түгел, урта бизнес та бар, тип аныҡлап китте. ВТБ-ның Өфөләге филиалының корпоратив кредит портфеле әлеге ваҡытта 31 миллиард һум тәшкил итә.
Белешмә өсөн. Бөгөнгө көндә Башҡортостанда ВТБ (ВТБ банкы, ВТБ24) төркөмөнөң 14 сауҙа нөктәһе, шулай уҡ ВТБ-Страховкалау филиалы бар. Өфөләге ВТБ банкыһының клиенттар базаһында 800 самаһы корпоратив клиент иҫәпләнә.
Республиканың Милли банкы мәғлүмәте буйынса, Өфөләге ВТБ филиалы төбәк территорияһында эшләгән банктар араһында юридик шәхестәрҙең кредит портфеле күләме буйынса икенсе урында тора.


text:
Өфөлә III «Ҙур химия» халыҡ-ара форумы асылды
Өфөлә 23 майҙа III «Ҙур химия» халыҡ-ара форумы асылды. Рәсәйҙең һәм сит илдәрҙең нефть һәм газ химияһы тармағы белгестәренән тыш, форумда Рәсәй Президентының Волга буйы федераль округындағы Тулы хоҡуҡлы вәкиле Михаил Бабич, Башҡортостан Президенты Рөстәм Хәмитов һәм Татарстан Президенты Рөстәм Миңлеханов ҡатнаша.
Ике көн дауамында сарала ҡатнашыусылар Өфөлә тармаҡтың көнүҙәк мәсьәләләрен тикшерәсәк. Улар араһында – Волга буйы федераль округында Волга нефть химияһы комплексын үҫтереү, төбәктәрҙә нефть һәм газ химияһы тармағын үҫтереү буйынса оҙайлы сроклы стратегия әҙерләү, Волга нефть һәм газ химияһы комплексы предприятиелары өсөн Ямал-Волга буйы маршруты буйынса сеймал поставкалауҙы тергеҙеү һәм башҡалар.
Бынан тыш, форумда сәнәғәт компаниялары араһында килешеүҙәргә ҡул ҡуйыу планлаштырыла.
Сарала ҡатнашыуслар алдында сығыш яһап, Михаил Бабич халыҡ-ара форумдың Өфөлә өсөнсө тапҡыр үткәрелеүен билдәләне. «Ҙур химия» форумының абруйы йылдан-йыл арта. Ул тармаҡтың актуаль мәсьәләләрен тикшереү өсөн мөһим майҙансыҡҡа әүерелде.


text:
Башҡортостанда газ үткәреү эштәре дауам ителәсәк
Мәскәүҙә Башҡортостан Хөкүмәте Премьер-министры Азамат Илембәтовтың «Газпром — Межрегионгаз» яуаплылығы сикләнгән йәмғиәтенең генераль директоры Кирилл Селезнев менән эш осрашыуы үтте.
Осрашыуҙа ике яҡтың да төбәктә газ үткәреү программаһы буйынса үҙ йөкләмәләрен үтәүе билдәләнде. Һуңғы йылдарҙа республикала дөйөм оҙонлоғо 273 километр 12 ҡасаба-ара газ үткәргес төҙөлгән һәм сафҡа индерелгән, был 40 тораҡ пунктты тәбиғи газға күсерергә мөмкинлек биргән.
Яҡтар ағымдағы йылда Башҡортостанда өҫтәмә ҡасаба-ара газ үткәргестәр төҙөү мөмкинлеген дә тикшерҙе, тип хәбәр итә Башҡортостан Хөкүмәтенең матбуғат хеҙмәте.


text:
Төбәктә 2016 йылдың икенсе кварталына ҡала һәм райондар өсөн торлаҡтың баҙар хаҡы раҫланды Фото: автор фотоһы
Төбәктә 2016 йылдың икенсе кварталына ҡала һәм райондар өсөн торлаҡтың баҙар хаҡы раҫланды
Төбәктә 2016 йылдың икенсе кварталына ҡала һәм райондар өсөн торлаҡтың баҙар хаҡы раҫланды Фото: автор фотоһы
ӨФӨ, 2016 йыл, 26 апрель. /«Башинформ» мәғлүмәт агентлығы, Ксения Калинина/.
Башҡортостандың Төҙөлөш һәм архитектура буйынса дәүләт комитеты үҙенең бойороғо менән 2016 йылдың икенсе кварталына республиканың ҡала округтары һәм биләмәләрендә, шулай уҡ муниципаль райондарҙа дөйөм торлаҡ майҙанының бер квадрат метрына уртаса баҙар хаҡы күрһәткестәрен раҫланы. Документ Башҡортостандың рәсми хоҡуҡи мәғлүмәт интернет-порталында баҫылған.
Өфө өсөн бер квадрат метрҙың уртаса баҙар хаҡы 34 724 һум тәшкил итә. Нефтекама, Октябрьский, Стәрлетамаҡ өсөн — 33 600, Ағиҙел — 28 000, Межгорье — 23 600. Ҡала биләмәләре өсөн күрһәткес Баймаҡта 29 300 һумдан алып Туймазыла 33 600 һумға тиклем тирбәлә.
Муниципаль райондар өсөн — 25 600 һумдан алып (Баймаҡ, Благовещен, Дәүләкән, Дүртөйлө, Ишембай, Мәләүез, Яңауыл) 33 600 һумға тиклем (Өфө районы).
Раҫланған күрһәткестәр торлаҡ шарттарын яҡшыртыуға мохтаж республика халҡы өсөн субсидиялар күләмен иҫәпләгәндә файҙаланыла, тиелә был документта. Аҡса федераль һәм республика ҡаҙнаһы иҫәбенә бирелә.


text:
Фото:
Республика етәксеһе: Газ-мотор яғыулығын файҙаланыу мәҙәниәтен булдырырға кәрәк
Фото:
Йома, 6 июндә, Түбәнге Новгородта Рөстәм Хәмитов Волга буйы федераль округы төбәктәрендә мотор яғыулығы сифатында тәбиғи газды файҙаланыуҙы киңәйтеү мәсьәләләре буйынса ултырышта ҡатнашты.
Республика башлығының матбуғат хеҙмәтенән хәбәр итеүҙәренсә, Рәсәй Президентының Волга буйы федераль округындағы Тулы хоҡуҡлы вәкиле Михаил Бабич рәйеслегендәге ултырышта шулай уҡ Рәсәйҙең энергетика министры Александр Новак, РФ сәнәғәт һәм сауҙа министры Денис Мантуров, РФ транспорт министры Максим Соколов ҡатнашты.
Унда Волга буйы федераль округы төбәктәрендә газ заправкаһы инфраструктураһын үҫтереү, автомобиль һәм автобус паркын, шулай уҡ ауыл хужалығы, коммуналь һәм түбәнәйтелгән газда эшләүсе башҡа махсус техника паркын киңәйтеү перспективалары тикшерелде.
Ултырыш башланыр алдынан унда ҡатнашыусылар газ-мотор яғыулығында эшләүсе техникалар күргәҙмәһе менән танышты.
— Башҡортостан 30 миллион тонналап нефть етештерә. Яғыулыҡтың хаҡы Рәсәй буйынса уртасанан бер ҙә түбән түгел. Шуға күрә беҙ газ-мотор яғыулығына ла ҡарайбыҙ. Республика территорияһы аша йылына йөҙ миллиард куб метр газ үтә. Бөгөнгө көнгә беҙҙә йөҙ миллион «куб» етештерә алырлыҡ 11 автомобиль газ тултырыусы компрессор станцияһы бар, әммә беҙ газ тултырыу компрессор станцияларында булған ни бары 24 миллион кубометрҙы ғына файҙаланабыҙ, — тип билдәләне Рөстәм Хәмитов.
Башҡортостан етәксеһе, «Газпром газ-мотор яғыулығы» яуаплылығы сикләнгән йәмғиәте менән ҡул ҡуйылған килешеүгә ярашлы, республиканың быйыл тағы ла ике газ тултырыу станцияһына эйә булыуы тураһында һөйләне. Киләһе йылда – тағы ла икәү. Бөтәһе ун биш буласаҡ.
— Әлеге аҙ ғына автомобилдәр, ни бары 3200-ө тәбиғи газға күсерелгән. Алдағы ике-өс йылда автомобилдәрҙең һанын ике тапҡырға арттырырға тейешбеҙ. Беҙгә газ ҡулланыу мәҙәниәтен булдырырға кәрәк. Кешеләр бындай технологияларға ышанып етмәй, ғәҙәттә уны «хәүефле» яғыулыҡ төрө итеп ҡабул итә. Бындай техника һатып алыу өсөн ставкаларҙы кәметеү яғынан автомобилдәрҙе страховкалау менән дә шөғөлләнергә кәрәк. Әлбиттә, аңлатыу эшен алып барырға. Был транспорттың техник, иҡтисади һәм экологик өҫтөнлөктәре тураһында һөйләргә. Ҡеүәтле пиар-кампания кәрәк, — тип өҫтәне Рөстәм Хәмитов.
Артабан төбәк башлығы заманса технологиялар һәм ҡорамалдар ҡулланыуҙа хәүефһеҙлек мәсьәләләрендә туҡтаны.
— Газ баллондары ҡорамалдарын урынлаштырыу, махсус техник хеҙмәтләндереү пункттарында техник торошо һәм автомобилдәр менән шөғөлләнгән структураларҙы ҡаты контролдә тотоу мөһим. Техник тикшереү процедуралары, юл хәрәкәте хәүефһеҙлеге дәүләт инспекцияһы рейдтары һәм башҡалар ҡаты булырға тейеш. Шуны әйтәһе килә, беҙ юлдың башында торабыҙ. Үҙ эшмәкәрлегебеҙҙе башлағанда ниндәйҙер хаталар ебәрәбеҙ, әммә дөйөм алғанда был рельстарға баҫтыҡ тиергә була, һәм эш артабан барасаҡ, — тине Рөстәм Хәмитов.


text:
Башҡортостанда ике һәм өс игеҙ бала өсөн балалар пособиеһына 5 миллион һум аҡса бүлеү планлаштырыла
Республика бюджетынан быйыл тыуған ике һәм өс игеҙ бала өсөн ай һайын түләнә торған балалар пособиеһына 5 миллион һумдан ашыу аҡса бүлеү планлаштырыла.
Иҫегеҙгә төшөрәбеҙ, 2012 йылдың 1 ғинуарынан бер юлы ике һәм өс игеҙ балаһы тыуған ғаиләләргә дәүләт ярҙамын нығытыу өсөн һәр сабыйға өс йәштәре тулғансы ай һайын 500 һум күләмендә балалар пособиеһы түләү ҡаралғайны.
БР Хеҙмәт һәм халыҡты социаль яҡлау министрлығының матбуғат хеҙмәтенән хәбәр итеүҙәренсә, бындай пособие ағымдағы йылдың 1 ғинуарынан бер юлы ике һәм өс игеҙ балаһы тыуған, йән башына уртаса килеме йәшәү минимумының икеләтә дәүмәленән артмаған ғаиләләргә түләнә. 2012 йылдың 1 июненән йәшәү минимумының икеләтә дәүмәле төбәктә 10970 һум тәшкил итә.
— 2012 йыл аҙағына республикала ике һәм өс игеҙ бала өсөн балалар пособиеһы алған кешеләр һанының 900 кешегә етеүе көтөлә, — тип хәбәр итте агентлыҡҡа БР Хеҙмәт һәм халыҡты социаль яҡлау министрлығының матбуғат секретары Эльмира Кожаева.


text:
Тағунлы комиссия ойошторолдо
Республикалала йорт һәм ҡыр сусҡаларының Африка тағуны менән сирләүен иҫкәртеү маҡсатында ғәҙәттән тыш комиссия ойошторолдо һәм саралар планы раҫланды.
Ырымбур өлкәһе менән сиктәш Көйөргәҙе районында айырыуса етди саралар күрелә. Ырымбур менән сиктәш Көйөргәҙе районында ветеринарҙар эше махсус режимға күсерелде, был аҙнала улар өсөн семинар ойошторола, артабан иһә ветеринария хеҙмәте белгестәре халыҡ араһында эш башлаясаҡ. Ырымбурҙан малсылыҡ продукцияһын ғына түгел, ҡауын-ҡарбуз сығарыу ҙа тыйылған.